title: Kuvanvakain

text: Optinen kuvanvakain käyttää kameran sisällä olevaa liikkeelle vastakkaiseen suuntaan liikkuvaa optiikkaa, joka vakauttaa kuvaa ennen sen muuttamista digitaaliseen muotoon Optinen kuvanvakain voidaan sijoittaa joko objektiivin linssiin tai kameran kennoon, jolloin se toimii kaikkien objektiivien kanssa sekä valo- että videokuvauksessa. Optinen kuvanvakain helpottaa erityisesti hämäräkuvausta. Optisen kuvanvakaimen vakauttamaa kuvaa voidaan usein vakauttaa myös digitaalisella kuvanvakaimella. Optista kuvanvakainta käytettiin puhelimissa ensin Nokian PureView-kamerapuhelimissa. Se yleistyi 2010-luvun puolivälissä nopeasti muihinkin lippulaivapuhelimiin.


title: Kuvanvakain

text: Digitaalinen (myös "sähköinen", "elektroninen" tai "ohjelmallinen") kuvanvakain vakauttaa videokuvaa etsimällä ruuduista kiintopisteet, jotka se pyrkii pitämään paikallaan rajaamalla kuvaa reunoista. Digitaalinen kuvanvakain tiivistää kuvaa reunoista eikä se kykene optisen kuvanvakaimen tavoin hyödyntämään kennon koko resoluutiota. Digitaalinen kuvanvakain ei toimi lainkaan, jos se ei kykene löytämään kuvasta kiintopisteitä.


title: Waterfall (Sopo Gelovanin ja Nodiko Tatišvilin kappale)

text: Waterfall on Nodi Tatišvilin ja Sophie Gelovanin esittämä kappale, joka edusti Georgiaa vuoden 2013 Eurovision laulukilpailussa Ruotsin Malmössä.


text: Kappale kilpaili Euroviisujen toisessa semifinaalissa, jossa se sijoittui kymmenenneksi ja selviytyi finaaliin. Finaalissa kappale sijoittui 26. maan joukosta sijalle 15.


title: Kirsti Eskelinen

text: Kirsti Eskelinen-Liukkonen on suomalainen diplomaatti. Hän oli suurlähettiläs Suomen Ankaran-suurlähetystössä vuosina 2008 - 2012. Hän oli Suomen suurlähettiläs Latviassa Riiassa 2000–2004 ja sen jälkeen hän oli ulkoministeriön itäosaston johdossa vuoteen 2008. Hän aloitti ulkoministeriön palveluksessa vuonna 1973.


title: Kirsti Eskelinen

text: Eskelinen on ollut ministerinä Lontoon-suurlähetystössä sekä monenkeskisen kehitysyhteistyön linjanjohtajana kotimaassa ulkoministeriössä. Hän on työskennellyt kotimaassa eri tehtävissä ulkoministeriön poliittisella, kauppapoliittisella ja kehitysyhteistyöosastolla sekä YK:n pysyvissä edustustoissa New Yorkissa ja Genevessä. Vuosina 1986–1989 hän toimi Suomen Punaisen Ristin kansainvälisen osaston päällikkönä.


title: Contigo hasta el final

text: Contigo hasta el final on El Sueño de Morfeonin esittämä kappale, joka edusti Espanjaa vuoden 2013 Eurovision laulukilpailussa Ruotsin Malmössä.


title: Contigo hasta el final

text: Koska Espanja kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui 26. maan joukosta sijalle 25.


title: Alfa Romeo Spider (1966)

text: Alfa Romeo Spider on Alfa Romeon vuosina 1966–1993 valmistama kaksiovinen kangaskattoinen avoauto, joka korvasi edeltäneen Giulietta Spiderin. Pitkän 27-vuotisen valmistusaikansa aikana mallia uudistettiin kolmeen kertaan, vuosina 1969, 1983 ja 1990. Mallin korvasi uusi etuvetoinen Spider vuonna 1994.


title: Alfa Romeo Spider (1966)

text: Alfa Romeo Spider (epävirallisesti ”Duetto”) esiteltiin Geneven autonäyttelyssä keväällä 1966 Giulietta Spiderin seuraajaksi. Uusi Pininfarinan suunnittelema malli perustui 105/115-mallisarjan alustalle, ja alkuperäisenä moottorina oli kaksinokka-akselinen 1,6-litrainen (109 hv). Seuraavana vuonna mallivalikoimaa täydennettiin 1,8-litraisella (118 hv). Euroopassa moottori oli varustettu kaksoiskaasuttimella, Pohjois-Amerikassa mekaanisella Spica-polttoaineruiskulla. Myöhemmin samana vuonna 1,6-litraisen tuotanto päättyi, ja se korvattiin vuonna 1968 1,3-litraisella (89 hv) Spider Junior -mallilla.


title: Alfa Romeo Spider (1966)

text: Alfa Romeo Spider koki ensimmäiset uudistuksensa vuonna 1969. Alkuperäisen mallin pyöreä peräosa vaihtui pidempään pystysuoraan, minkä ansiosta myös tavaratilan koko kasvoi. Muita muutoksia olivat uudet ovenkahvat, viistompi tuulilasi ja uudenmalliset yläreunasta saranoidut polkimet.


title: Alfa Romeo Spider (1966)

text: Vuonna 1971 esiteltiin 2,0-litraisella (132 hv) moottorilla varustettu 2000 Spider Veloce, joka korvasi 1,7-litraisen seuraavaan vuoteen mennessä. 1,6-litraisen valmistus puolestaan alkoi samana vuonna uudelleen pelkistetympänä Junior-mallina. 1,3-litraisen tuotanto päättyi vuonna 1977.


title: Alfa Romeo Spider (1966)

text: Seuraavat suuret uudistukset tehtiin vuonna 1983, jolloin malli sai mustat kumiset puskurit ja etusäleikön sekä pienen takaspoilerin, joka sekin oli mustaa kumia. 1,6-litraisen mallinimestä poistettiin Junior-merkintä.


title: Alfa Romeo Spider (1966)

text: Vuonna 1986 esiteltiin Spider 2.0 Quadrifolgio Verde, jossa oli perusmallista eroavat sivuhelmat sekä etu- ja takaspoilerit. Yhdysvalloissa kaikkien muiden versioiden myynti lopetettiin, ja Quadrifoglio Verde jäi ainoaksi Spider-malliksi.


title: Alfa Romeo Spider (1966)

text: Viimeiset muutokset Spideriin tehtiin vuonna 1990. Erityisesti uudistuksia tehtiin peräosaan, johon tuli 164-mallin tyyliset leveät takavalot. Puskurit olivat uudet ja tällä kertaa täysin muoviset ja korinväriset. Myös sisustukseen tehtiin useita uudistuksia. Yhdysvaltain markkinoilla vakiovarusteena oli kuljettajan turvatyyny. Ensimmäistä kertaa lisävarusteena oli nyt saatavana manuaalivaihteiston ohella myös kolmiportainen automaattivaihteisto.


title: Nimiokoala greystanesi

text: Nimiokoala greystanesi on sukupuuttoon kuollut pussieläinlaji. Se oli läheistä sukua modernille koalalle, vaikka se ei ehkä siltä näyttänyt. Se eli 10–16 miljoonaa vuotta sitten keskisen mioseenin Queenslandilla. Sen ruokavalio koostui luultavasti lehdistä, samaan tapaan kuin modernilla lajilla, mutta sitä oliko se erikoistunut eukalyptuksen lehtiin ei tiedetä. "Nimiokoala greystanesi" oli kolmanneksen modernin koalan koosta, ollen 25–30 senttiä pitkä. Eläimen suu työntyi ulos kallosta. Tähän mennessä osittainen kallo on löydetty useiden alaleukojen ja erillisten hampaiden ohella, jotka yhteenlaskettuna sisältävät koko hampaiston.


title: Tukholman isku 2017

text: Tukholman kuorma-autoisku on 7. huhtikuuta 2017 tapahtunut autoisku, jota Ruotsin poliisi tutkii terrori-iskuna. Iskussa epäilty ajoi ensin ihmisten päälle Drottninggatanilla ja sitten Åhlénsin tavaratalon seinään.


title: Tukholman isku 2017

text: Kuorma-autoa kuljettanut mieshenkilö ajoi vähän ennen kello 15 Ruotsin aikaa 7. huhtikuuta 2017 ihmisten päälle Tukholman ydinkeskustassa Drottninggatanin kävelykatuosuudella. Lopuksi hän törmäsi kuorma-autolla Åhlénsin tavaratalon seinään, ja osa tavaratalosta syttyi tuleen. Tavaratalossa annettiin hälytys ja sitä alettiin evakuoimaan. Iskussa käytetty kuorma-auto oli varastettu aiemmin päivällä Spendrups-panimolta kesken lastin purkamisen. SVT:n ja Aftonbladetin mukaan kuorma-autossa oli jonkinlainen kotitekoinen pommi, joka ei kuitenkaan räjähtänyt iskussa. Kuorma-auto siirrettiin pois iskupaikalta perjantain ja lauantain välisenä yönä.


title: Tukholman isku 2017

text: Poliisi sai tapahtumasta hälytyksen kello 14.53 Ruotsin aikaa, minkä jälkeen paikalle saapui mellakkapoliiseja. Liikkumista Tukholman keskustassa rajoitettiin, ja suurin osa siitä eristettiin kokonaan. Tavaratalo Åhlénsin lähellä olevista rakennuksista ei aluksi päästetty ihmisiä ulos, mutta poliisi alkoi päästää ihmisiä ulos noin iltakuudelta Ruotsin aikaa. Koko Tukholman metro- ja bussiliikenne pysäytettiin sekä Tukholman keskusrautatieaseman ohittava junaliikenne seisautettiin. Viranomaiset alkoivat tyhjentää keskusrautatieasemaa ihmisistä. Valtiopäivien rakennus eristettiin kokonaan, ja korkeimpia virkamiehiä kehotettiin siirtymään suojattuihin tiloihin. Joukkoliikenteen seisauttamisen takia ihmisiä jäi jumiin Tukholman keskustaan, joten monet tukholmalaiset päästivät keskustaan jumittuneita koteihinsa. Myös Tukholman kaupunki avasi keskustaan jumittuneille oleskelutiloja.


title: Tukholman isku 2017

text: Ruotsin poliisin ensitietojen mukaan iskussa kuoli kolme ihmistä ja loukkaantui kahdeksan. Säpon mukaan kuolleita oli kaksi. Tiedot kuolleiden ja loukkaantuneiden määrästä vaihtelivat iskupäivän iltana mediassa. Illalla Ekot-radiokanava julkisti haavoittuneita hoitavan päälääkärin vahvistaman tiedon, jonka mukaan yhteensä 15 ihmistä on loukkaantunut. Heistä yhdeksän oli vakavasti loukkaantuneita. Myöhemmin illalla poliisi kertoi neljän henkilön kuolleen iskun seurauksena.


title: Tukholman isku 2017

text: Yksi uhreista oli 11-vuotias koulutyttö, joka oli palaamassa kotiinsa. Yksi uhreista oli 41-vuotias brittiläinen mies, joka työskenteli Spotifylla. Toiset uhrit olivat belgialainen psykologi ja 69-vuotias ruotsalainen nainen. 28. huhtikuuta noin 60-vuotias nainen menehtyi vammoihinsa sairaalassa.


title: Tukholman isku 2017

text: Ruotsin poliisi julkaisi tiedotustilaisuudessa kaksi kuvaa miehestä, josta se ilmoitti haluavansa lisätietoja. Poliisi otti iskupäivän illalla kaksi henkilöä kuulusteltavaksi, koska heillä uskottiin olevan tapahtumiin liittyviä tietoja. Myöhemmin illalla poliisi otti Aftonbladetin mukaan Märstassa kiinni poliisin ilmoitusta vastaavan miehen, joka tunnusti olevansa iskun tekijä. Poliisi vahvisti hieman myöhemmin tiedon pidätyksestä ja kertoi, että pidätetty henkilö on tunnistettu. Hän on 39-vuotias Uzbekistanista kotoisin oleva mies Rakhmat Akilov ja kuuluu alueen tadžikistanilaiseen vähemmistöön. Hän oli aiemmin Internetissä osoittanut sympatiaa terroristijärjestö Isisille. Hänellä kerrotaan olevan neljä lasta, asuvan Tukholman esikaupungissa ja työskentelevän rakennusalalla. Terrorismitutkijat ovat havainneet, että osa Keski-Aasiasta Venäjälle ja muihin maihin tulleista islaminuskoisista rakennustyöläisistä on radikalisoitunut. Tukholman ja vain muutamaa päivää aiemmin sattuneen Pietarin terrori-iskun tekijöiden välisestä yhteydestä ei ole kuitenkaan toistaiseksi näyttöä. Tutkijat ovat kuitenkin todenneet, että Kirgisian, Uzbekistanin ja Tadzhikistanin islamistit tekevät yhteistyötä. Hän on elättänyt itsensä tekemällä pimeitä rakennusalan keikkoja ja lähettänyt omien sanojensa mukaan tuhansia euroja perheelleen, vaimolleen ja neljälle lapselleen.


title: Tukholman isku 2017

text: Akilov oli tullut esille turvallisuuspoliisi Säpon tutkintavirrassa. Tiedot eivät kuitenkaan johtaneet jatkotoimiin, koska häntä ei pidetty uhkana. Poliisin mukaan hän on kielteisen päätöksen saanut turvapaikanhakija, joka on jäänyt Ruotsiin laittomasti. Turvapaikkaa hän oli anonut vuonna 2014. Viranomaiset eivät kuitenkaan pitäneet Akilovin perusteluita turvapaikan saamiseksi uskottavina. Hänen puheensa muuttuivat turvapaikan hakuprosessin aikana, joten viranomaiset eivät uskoneet hänen kertomustaan. Lopullisen kielteisen päätöksen Akilov sai syyskuussa 2016. Käännytyspäätöstä ei saatu pantua täytäntöön, sillä hän katosi viranomaisilta. Akilovia kehoitettiin poistumaan maasta vielä vuoden 2016 aikana, mutta hän ei lähtenyt. Näin ollen poliisi etsintäkuulutti Akilovin 27. helmikuuta. Poliisipäällikkö Patrik Engström totesi, ettei Akilovia olisi välttämättä palautettu, vaikka hänet olisikin saatu kiinni. Epäonnistuneen käännytyksen paljastuttua Ruotsissa nousi keskustelu kielteisen turvapaikkapäätöksen saaneiden palautusten tehostamisesta. Ruotsidemokraattien johtaja Jimmie Åkesson kutsui tapahtunutta isoksi skandaaliksi. Åkesson vaati poliisille lisää resursseja ja tiukempaa rajavalvontaa.


title: Tukholman isku 2017

text: Expressen-lehti uutisoi, että poliisi on kahdessa yhteydessä tuonut kuulusteltaviksi kuusi uzbekistnilaista iskua seuranneena päivänä. Lehden mukaan heistä neljä olisi otettu kiinni Vårbergissä, Tukholman esikaupunkialueella. Toiset kaksi on otettu kiinni Tukholman keskustan Kungsholmenilla. Aftonbladet-lehti kertoi, että Kungsholmenilla kiinniotettuja olisi kolme. Akilov tunnusti iskun myös vangitsemisoikeudenkäynnissä.


title: Tukholman isku 2017

text: Ruotsin pääministeri Stefan Löfven piti viideltä tiedotustilaisuuden, jossa hän kertoi epäillyn jääneen kiinni. Löfven piti tapausta selkeänä terrori-iskuna. Tukholman poliisi kuitenkin kiisti, että ketään olisi pidätetty iskun takia. Turvallisuuspoliisi Säpo kuitenkin käytti tapauksesta aluksi terrori-iskun sijaan nimeä ”attentat” ().


title: Tukholman isku 2017

text: Suomen poliisihallitus lähetti kaikille poliisiasemille kehotuksen lisätä näkyvyyttä paikoissa, joissa on paljon ihmisiä. Suomen rajavartiolaitos tehosti valvontaansa Helsingin satamissa ja Helsinki-Vantaan lentoasemalla. Myös Norjassa turvatoimia kiristettiin; suurimmissa kaupungeissa ja Oslon lentokentällä poliisit kantoivat Reutersin mukaan asetta.


title: Tukholman isku 2017

text: Suomen valtionjohto tuomitsi iskun. Presidentti Sauli Niinistö ilmoitti olevansa järkyttynyt iskusta ja esitti surunvalittelunsa. Hallituksen hätäkokouksen jälkeen pääministeri Juha Sipilä esitti hallituksen puolesta surunvalittelunsa Ruotsin pääministeri Löfvenille. Suomen hallituksen keskeiset ministerit pitivät iltakuudelta Suomen aikaa puhelinkokouksen Tukholman iskun takia. Euroopan komission puheenjohtaja Jean-Claude Juncker esitti surunvalittelunsa komission puolesta ja kutsui iskua yhtä jäsenmaata vastaan iskuksi kaikkia vastaan. Pariisissa sijaitseva Eiffel-torni sammutti valonsa Tukholman iskun muistoksi. Kokoomuksen puheenjohtaja Petteri Orpo totesi, ettei iskujen käsittely kuntavaalikampanjoinnissa ole sopivaa.


title: Tukholman isku 2017

text: Oikeudenkäynti Akilovia vastaan alkaa helmikuun puolivälissä 2018 Tukholmassa. Teon esitutkinta-aineisto julkistettiin 20. tammikuuta 2018 ja Akilov saa syytteen terroririkoksesta, yrityksestä terroririkokseen ja vaaran aiheuttamisesta. Oikeudenkäynti kestänee kolme kuukautta.


title: Ville Tolvanen

text: Ville Tolvanen (s. 1972 Oulu) on suomalainen liike-elämän digitalisaatiota edistävän Digitalist-verkoston perustaja ja pörssiyhtiö Digitalist Groupin toimitusjohtaja Tolvanen on tullut tunnetuksi digitalisaation puolestapuhujana luennoilla ja internetissä.


title: Ville Tolvanen

text: Tolvanen opiskeli Helsingin kauppakorkeakoulun kansainvälisellä linjalla Mikkelissä, josta hän valmistui vuonna 1996 kauppatieteiden kandidaatiksi (Bachelor of Business Administration).


title: Ville Tolvanen

text: Työuransa Tolvanen aloitti markkinoijana QPR Software -ohjelmistoyrityksessä. Vuosituhannen vaihteessa Tolvanen työskenteli myynnin ja markkinoinnin parissa muun muassa Radiolinjalla, minkä jälkeen hän siirtyi media-alalle. Tolvanen oli tuotantoyhtiö Intervision toimitusjohtaja, yritys teki muun muassa "Tilt"-peliohjelmaa. Tämän jälkeen hän työskenteli muun muassa strategiajohtajana PHS-mainostoimistossa (nykyisin TWBA Helsinki). Sen jälkeen hän työksenteli Darwin Media Groupissa ja Cor Groupissa, jossa hän vaikuttaa edelleen. Rome Advisors -yrityksensä hän perusti vuonna 2010.


title: Ville Tolvanen

text: Vuonna 2011 Tolvanen perusti nimeään kantavan blogin, jonne hän kirjoitti markkinoinnista ja yrittämisestä. Vuonna 2013 hän päätti perustaa ajatustensa ympärille verkoston, joka jakaisi digitalouteen liittyviä aiheita. Tästä syntyi myöhemmin Digitalist Network ja Tolvasesta tuli sen pääsihteeri.


title: Ville Tolvanen

text: Vuonna 2017 Tolvasen yhtiö myi Rome Advisors -liiketoimintansa ja Digitalist Network -brändin Ixonos-yhtiölle, joka vaihtoi kaupan myötä nimensä Digitalist Groupiksi. Hän toimii yrityksen johtoryhmässä digitalisaatiosta vastaavana johtajana.


title: Ville Tolvanen

text: Lokakuusta 2017 lähtien hän on toiminut Digitalist Groupin toimitusjohtajana.Tolvanen toimii call center -palveluja tarjoavan Moment Group -yhtiön hallituksen puheenjohtajana sekä Eskimo Finland - ja Novita-perheyritysten hallituksissa.


title: Ville Tolvanen

text: Tolvanen kirjoitti ensimmäisen kirjansa Jarkko Kurvisen ja Tom Laineen kanssa. "Henkilöbrändi"-kirja ilmestyi vuonna 2018.


title: Ville Tolvanen

text: Tolvanen asuu vaimonsa kanssa Helsingin Kalasatamassa.


title: Paul Joseph Watson

text: Paul Joseph Watson (s. 24. toukokuuta 1982 Sheffield, Britannia) on brittiläinen YouTube-persoona, salaliittoteoreetikko ja radiojuontaja, sekä verkkolehti Infowarsin toimittaja. Hän tuli tunnetuksi vuoden 2016 Yhdysvaltain presidentinvaalien aikaan, kun hänen Hillary Clintonista tekemänsä video levisi internetissä. Watson tunnetaan YouTubessa videoista, jotka kritisoivat muun muassa islamia, feminismiä, populaarikulttuuria ja vasemmistopolitiikkaa.


title: Paul Joseph Watson

text: Watson työskentelee yhdysvaltalaisen salaliittoteoreetikko Alex Jonesin omistamalla Infowars.com-sivustolla sekä sen sisarsivustolla PrisonPlanet.com. Watsonilla oli helmikuussa 2017 Twitterissä yli 800 000 ja YouTubessa yli miljoona seuraajaa.


title: Paul Joseph Watson

text: 4. elokuuta 2016 Watson julkaisi videon, jolla hän väitti presidenttiehdokas Hillary Clintonin kärsivän terveysongelmista. Video sai yli kolme miljoonaa katselukertaa. Yhdysvaltalainen juorulehti "National Enquirer" teki jutun Clintonin terveydestä, ja Fox News kommentoi asiaa. Watsonia on pidetty Clintonin terveyshuhujen keskeisenä levittäjänä.


title: Paul Joseph Watson

text: Helmikuussa 2017 Watson tarjoutui maksamaan matkan Ruotsiin niille toimittajille, jotka ”väittävät Ruotsin olevan turvallinen”. Useat henkilöt tarjoutuivat lähtemään, ja lopulta Watson maksoi 2 000 dollaria yhdysvaltalaiselle toimittajalle Tim Poolille, joka sanoi lähtevänsä matkalle puolueettomana skeptikkona.


title: Paul Joseph Watson

text: Watson on kotoisin Sheffieldistä Pohjois-Englannista. Nykyisin hän asuu Lontoossa.


title: Riitta Ketonen

text: Riitta Leena Ketonen (o.s. Klippi, s. 29. syyskuuta 1956 Helsinki) on aktiiviuransa päättänyt suomalainen pikajuoksija. Hän edusti vuodesta 1981 lähtien Leppävaaran Sisua ja hänen valmentajanaan toimi Hannu Saarinen.


title: Riitta Ketonen

text: Kalevan kisoista Ketonen saavutti 100 metrin juoksusta kaksi pronssia vuosina 1983 ja 1984 sekä 200 metrin juoksusta kaksi pronssia niin ikään vuosina 1983 ja 1984. Viestijuoksun SM-kilpailuista hän saavutti pronssia 4 x 400 metrin viestijuoksusta vuonna 1982. Sisäratojen SM-kilpailuista Ketonen saavutti hopeaa 200 metrin juoksusta vuonna 1983 sekä pronssia 60 metrin juoksusta vuonna 1983.


title: Riitta Ketonen

text: Virallisissa kilpailuissa Ketonen ei ole esiintynyt vuoden 1984 jälkeen.


title: Erta

text: Erta on laskettelurinne Ski Resort Kronplatzissa San Martino in Badian ja Marebben kunnissa Italiassa.


title: Erta

text: Ertassa järjestettiin alppihiihdon maailmancupin naisten suurpujottelukilpailu ensimmäistä kertaa vuonna 2017.


title: Erta

text: Naisten suurpujottelun lähtöpaikka sijaitsee 1 565 metriä merenpinnan yläpuolella.


title: Erta

text: Suurpujottelu alkaa "Para Paulina" -jyrkänteellä, jossa rinteen jyrkkyys on 37 %. Para Paulinan jälkeen tulee "Sarjëi"-osuus (32 %). Sitä seuraa "Soleseid"-osuus (29 %), johon aurinko paistaa suurimman osan päivästä, toisin kuin rinteen muihin kohtiin. Soleseidin jälkeen tulee "Spona"-osuus, jota seuraa "Para del Pech" -kohta, joka on koko rinteen jyrkin kohta 61 %. Siitä rinne jatkuu "Para ceca" -jyrkänteellä (54 %).


title: Erta

text: Para cecan jälkeen tulee lyhyt "Sorega"-osuus (38 %) ennen maalia, joka sijaitsee 1 206 metriä merenpinnan yläpuolella lähellä San Vigilio di Marebbe -kylän keskustaa.


title: Berliner

text: Berliner on sanomalehtien formaatti, noin 315 × 470 millimetriä. Se on hieman suurempi kuin tabloidi mutta pienempi kuin broadsheet. Sitä käyttävät muun muassa Le Monde, La Repubblica, De Morgen ja Postimees.


title: Helena Uusitalo

text: Anna Helena Elisabet Uusitalo (s. 7. marraskuuta 1962 Sodankylä) on aktiiviuransa päättänyt suomalainen keihäänheittäjä. Hän edusti Lapin Veikkoja ja hänen valmentajanaan toimi Kari Pippola.


title: Helena Uusitalo

text: Kalevan kisoista Uusitalo saavutti keihäänheiton pronssia vuonna 1984. Virallisissa kilpailuissa hän ei ole esiintynyt vuoden 1987 jälkeen.


title: Lasten TV-suosikit

text: Lasten TV-suosikit on Polarvoxin Sateenkaari-levymerkillä vuonna 1986 julkaistu kokoelma-albumi. Albumi julkaistiin LP-levynä ja C-kasettina.


title: Lasten TV-suosikit

text: Albumin kappaleet ovat suurimmaksi osaksi piirrossarjojen ja lastenelokuvien tunnuskappaleiden suomenkielisiä käännöskappaleita. Esimerkiksi levyllä olevan "Taotao, pieni pandakarhu" -sarjan tunnuskappaleen sanoitus on säveltäjä Matti Kontion tekemä käännös, joka ei ole sanoitukseltaan sama kuin televisiosarjan suomenkielisessä versiossa esitetty kappale.


title: United Airlinesin lento 811

text: United Airlinesin lento 811 oli United Airlinesin reittilento San Franciscosta Los Angelesin, Honolulun ja Aucklandin kautta Sydneyyn. Yöllä 24. helmikuuta 1989, noin 15 minuuttia Honolulusta lähdön jälkeen, reittiä lentäneen Boeing 747-122 -koneen etuosan tavaratilan oven lukitus petti. Koneen ja ulkoilman välinen paine-ero repi oven sekä osan koneen rungosta irti johtaen yhdeksän matkustajan kuolemaan. Onnettomuuden seurauksena myös koneen oikeanpuoleisessa siivessä olleet kaksi moottoria syttyivät tuleen, mutta kone onnistui palaamaan Honolulun lentokentälle vasemmanpuoleisen siiven moottoreilla 20 minuuttia onnettomuuden jälkeen.


title: United Airlinesin lento 811

text: Alun perin onnettomuuden todennäköiseksi syyksi epäiltiin lastaajien kovakouraisten otteiden kuluttaneen oven salvat. Vuonna 1992 todennäköiseksi syyksi korjattiin koneen oven yllättävä avautuminen johtuen huonoista johdotuksista ja puutteista oven suunnittelussa. Syyn vaihtuminen johtui irronneen oven löytymisestä merenpohjasta syyskuussa 1990 ja John F. Kennedyn lentokentällä kesäkuussa 1991 sattuneesta tapauksesta, jossa vastaavan koneen ovi avautui itsestään sähkövian seurauksena, kun konetta valmisteltiin lähtöön.


title: Life (vuoden 2017 elokuva)

text: Life on vuonna 2017 ensi-iltansa saanut science fiction -kauhuelokuva, jonka on ohjannut Daniel Espinosa. Elokuva sijoittuu lähitulevaisuuteen matalalla maan kiertoradalla olevalle avaruusasemalle. Asema on mallinnettu oikean ISS:n mukaan ollen siitä Nasan suunnitelmien mukainen laajennettu versio.


title: Life (vuoden 2017 elokuva)

text: "Life" sai ensi-iltansa South by Southwest -festivaaleilla 18. maaliskuuta 2017. Viikkoa myöhemmin 24. maaliskuuta 2017 se sai teatteriensi-illan Yhdysvalloissa ja Suomessa.


title: Life (vuoden 2017 elokuva)

text: Marsista Maahan palaava vaurioitunut näytteennoutoluotain saadaan napattua kiinni avaruusaseman robottikädellä. Näytteiden joukosta löytyy horrostava yksisoluinen eliö, joka on tarinan todellisuudessa ensimmäinen Maan ulkopuolinen eliö. Kun olento saadaan eloon, miehistö ei osannut edes kuvitella, miten suuressa vaarassa he olivat.


title: Life (vuoden 2017 elokuva)

text: Elokuva perustuu Rhett Reesen ja Paul Wernickin alkuperäiskäsikirjoitukseen.


title: Life (vuoden 2017 elokuva)

text: Ohjaaja Daniel Espinosalle elokuva on ensimmäinen runsaasti digitaalitehosteita sisältävä elokuva. Green screenin käytön minimoimiseksi tapahtumapaikkana toimivasta avaruusasemasta rakennettiin kokonainen malli studioon. Asema perustuu oikeaan ISS:ään, ja se on Nasan suunnitelmien mukaisesti laajennettu versio. Näyttelijät asustelivat asemalla viikon verran, jonka aikana he saivat opastusta oikeilta astronauteilta todenmukaiseen toimimiseen asemalla. Alkupuolen pitkä otto tehtiin ohjaajan mukaan ilman leikkauksia ja sen kuvaaminen harjoitteluineen kesti kuukauden. Otolla Espinosa pyrkii osoittamaan painottomuuden vaikutuksen hahmojen liikumiseen ja asemoitumiseen, ylös- ja alas-suuntien puuttumisen; samaan tapaan kuin Stanley Kubrick elokuvassa "". Joka tapauksessa elokuvan olio on tykkänään digitaalitehoste. Näyttelijöille ei näytetty olion kuvia, vaan heidän tuli kuvitella se suullisen kuvauksen perusteella. Olennon suunnittelussa oli mukana geneetikko Adam Rutherford.


title: Life (vuoden 2017 elokuva)

text: Elokuvan pääteema on tuttu jo Ridley Scottin elokuvasta "Alien – kahdeksas matkustaja" (1979) lähtien, mutta mikään suora kopio Life ei pyri olemaan. Scottin Alien sijoittuu monien muiden perinteisten scifi-leffojen tapaan dystoppiseen neopunk-tulevaisuuteen mutta Life pyrkii kuvaamaan tapahtumien sijoittuvan nykyhetkeen ja olevan "realistisesti" mahdollisia. Vaikutteita Espinosa on saanut Ridley Scottilta jo siksikin, että he ovat työskennelleet yhdessä: Ridley Scott tuotti Espinosan edellisen elokuvan, rikostrilleri "Lapsi 44:n" (2015). Samalla Espinosa pääsi tutustumaan muiden muassa Scottin vanhoihin storyboardeihin.


title: Life (vuoden 2017 elokuva)

text: Dome.fi:n A. Lehden mukaan elokuva lainaa perusideansa "Alienista" ja näyttää samalta kuin "Gravity," ja vaikka ei sinänsä tuo mukanaan mitään uutta mullistavaa on se onnistunut elokuva ollen pelottava ja viihdyttävä. Film-O-Holicin arvostelussa kritisoidaan joitain osia käsikirjoitusta mutta muuten ”ohjaaja Daniel Espinosa onnistuu kuvakerronnallisesti pitämään elokuvan kuitenkin kasassa sen käsikirjoituksellisista puutteista huolimatta. Kun elokuvaa ei ole tarpeettomasti pitkitetty, dynamiikaltaan tehokas kerronta ja klaustrofobisuutta hyödyntävä visuaalisuus pitävät elokuvan hyvin liikkeessä sen tarinallisissa suvantokohdissakin”. "The Washington Postin" Michael O’Sullivanin mukaan elokuva ei sinänsä ole mitään rakettitiedettä, mutta se tekee minkä tekee hyvin, voisi jopa sanoa nerokkaasti. "Hufvudstadsbladetin" Hans Sundströmin mukaan elokuvasta puuttuvat mielikuvitus ja vivahteet ja näyttelijäntyö on rutiininomaista.


title: Korvakärsäkkäät

text: Korvakärsäkkäät "(Otiorhynchus)" on kärsäkkäiden ("Curculionidae") heimoon kuuluva kovakuoriaissuku. Monet korvakärsäkkäät ovat tuholaiseläimiä puutarhassa ja viljelyksillä.


title: Maankäyttö- ja rakennuslaki

text: Maankäyttö- ja rakennuslaki (, ) on Suomessa vuonna 2000 voimaan astunut laki, joka säätelee rakentamista ja maankäyttöä. Se korvasi vuoden 1958 rakennuslain, minkä myötä luovuttiin kuntien velvollisuudesta alistaa kaavat valtion viranomaisten tarkistettavaksi. Sen sijaan kunnan pitää taata kuntalaisille mahdollisuus mielipiteen ilmaisemiseen kaavoista ja kaavoituksesta.


title: Maankäyttö- ja rakennuslaki

text: Maankäyttö- ja rakennuslaki teki myös kehittämisalueet ja maankäyttösopimukset laillisiksi. Kehittämisalueeksi nimetään alue, jonka rakentamiseksi kunta ja rakennusyhtiö muodostavat yhteisön. Maankäyttösopimus on kunnan ja maanomistajan välinen sopimus kaavan toteuttamiseen liittyvistä asioista, ja se tehdään yleensä silloin, kun kunta ei halua hankkia kaavoitettavia maita omistukseensa. 1960- ja 1970-luvuilla kunnat ja rakennuttajat tekivät aluerakennussopimuksia, vaikka rakennuslaissa niitä ei mainittu.


title: Maankäyttö- ja rakennuslaki

text: Kuntalaisten uutta osallistumismahdollisuutta on kritisoitu epämääräisyydestä, ja yksityisen rakennuttajan ja kunnan väliseen sopimukseen perustuva projektirakentaminen voi jopa vähentää vaikuttamismahdollisuuksia. Toisaalta kuulemiskierrosten myötä yksityishenkilöillä on enemmän tilaisuuksia valittaa täydennysrakentamiseen liittyvistä kaavamuutoksista omaisuuden suojan nimissä.


title: Maankäyttö- ja rakennuslaki

text: Rakentamismääräyskokoelma sisältää tarkempia rakentamista koskevia määräyksiä ja ohjeita.


title: Acorn Electron

text: Acorn Electron on Acorn Computersin valmistama edullisempi versio BBC Micro tietokoneesta.


title: Acorn Electron

text: Yksi menetelmistä hinnan alentamiseen oli lisätä komponenttien integraatiota erikoispiirin avulla ja yksinkertaistaa emolevyä.


title: Acorn Electron

text: Tietokone pystyi lataamaan ja tallentamaan ohjelmia audiokasetille tavallisella nauhurilla tarkoitukseen sopivan kaapelin avulla.


title: Luettelo painin olympiamitalisteista

text: Paini on ollut olympialaisten lajivalikoimassa olympiahistorian alusta alkaen. Se on ollut olympialaisten lajivalikoimassa joka vuosi, lukuun ottamatta vuoden 1900 olympialaisia. Painin kilpailumuotoina ovat kreikkalais-roomalainen paini ja vapaapaini. Menestynein maa olympialaisten painissa on Neuvostoliitto.


title: Scopello

text: Scopello on kunta Pohjois-Italiassa Vercellin maakunnassa Piemonten alueella. Scopellon naapurikunnat ovat Boccioleto, Campertogno, Caprile, Crevacuore, Guardabosone, Pettinengo, Pila, Piode, Scopa, Trivero ja Valle San Nicolao.


title: Scopa

text: Scopa on kunta Pohjois-Italiassa Vercellin maakunnassa Piemonten alueella. Scopellon naapurikunnat ovat Balmuccia, Boccioleto, Guardabosone, Postua, Scopello ja Vocca.


title: Rossa (Italia)

text: Rossa on kunta Pohjois-Italiassa Vercellin maakunnassa Piemonten alueella. Scopellon naapurikunnat ovat Balmuccia, Boccioleto, Cervatto, Cravagliana, Fobello ja Rimasco.


title: Käy Muumilaaksoon

text: Käy Muumilaaksoon (alkuperäiseltä nimeltä "Dat Zijn De Moomins") on tunnetun animaatiosarjan "Muumilaakson tarinoita" tunnuskappale. Alkuperäisen kappaleen on säveltänyt ja sanoittanut hollantilainen säveltäjä Pierre Kartner. Suomen kielelle kappaleen käänsi Yleisradion kääntäjänä ja ohjaajana toiminut Jertta Ratia-Kähönen. Kappaleen televisiosarjassa esittää Benny Törnroos. Törnroos on esittänyt myös sarjan lopputunnuskappaleen "Hei Muumit" sekä myöhemmin tehnyt ja esittänyt muitakin Muumi-aiheisia kappaleita.


title: Käy Muumilaaksoon

text: Kesällä 1990 tuottaja Dennis Livson yhdessä hollantilaisen Telecable -yhtiönsä kanssa etsi sopivaa esittäjää syksyllä 1991 Suomen televisiossa ensiesityksen saavaan "Muumilaakson tarinoita" -animaatiosarjan tunnuskappaleille. Kartnerin säveltämään ja sanoittamaan tunnuskappaleisiin haluttiin sama esittäjä niin suomen- kuin ruotsinkieliseen sarjaversioon. Livson etsi tunnusmusiikin esittäjäksi pehmeä-äänistä mieslaulajaa.


title: Käy Muumilaaksoon

text: Yleisradio ehdotti tunnuskappaleen esittäjäksi lastenmusiikkia entuudestaankin tehnyttä Benny Törnroosia, joka tosin ensimmäisellä kerralla kohteliaasti kieltäytyi tehtävästä vedoten, että hänellä oli samaan aikaan muita projekteja. Myöhemmin hän kuitenkin otti tehtävän vastaan. Törnroos kertoo, että tunnuskappale äänitettiin studiossa yhden päivän aikana ja lyhyellä varoitusajalla ennen kuin sarjan ensiesitys tapahtui televisiossa. Kappaleen sanat suomen kielelle kääntäneen Jertta Ratia-Kähkösen kertoman mukaan sanat tehtiin "nopeaan tahtiin", joita Törnroos viime kädessä hieman muokkasi.


title: Käy Muumilaaksoon

text: Tv-ensi-illan jälkeen Törnroos sai tarjouksen viideltä levy-yhtiöltä Muumi-aiheista musiikkia sisältävän levyn tekemiseen. Tunnuskappale levytettiin K-telin vuonna 1992 julkaistulle "Lasten ikioma Muumi" -albumille.


title: Käy Muumilaaksoon

text: Kappaleen on Törnroosin lisäksi levyttänyt muun muassa Jukka Heino ja Maija Salo lapsikuoron kanssa.


title: Dinamic Software

text: Dinamic Software on espanjalainen videopelien kehittäjä ja julkaisija, joka on perustettu vuonna 1986.


title: Dinamic Software

text: Vuonna 1992 nimeksi vaihtui Dinamic Multimedia, S.A..


title: Pendulo Studios

text: Pendulo Studios on espanjalainen videopelien kehittäjä, joka on perustettu vuonna .


title: Pendulo Studios

text: Yritys kehittää pääasiassa seikkailupelejä kuten "Runaway"-trilogia.


title: 2-in-1

text: 2-in-1 on läppärin ja tabletin ominaisuuksia yhdistelevä hybridilaite, jossa on kosketusnäyttö ja näppäimistö. 2-in-1-laitteissa on joko 360 astetta käännettävissä oleva tai kokonaan irrotettavissa oleva näyttö. Ne ovat yleensä keskivertoa läppäriä heikompitehoisia, eivätkä ne ohuutensa vuoksi sisällä kaikkia normaaleja läppärin liitäntöjä tai optista asemaa.


title: 2-in-1

text: Ensimmäinen 2-in-1-laitteena pidettävä hybridi oli vuonna 2002 Compaq TC1000, jossa on esiasennettuna Windows XP Tablet PC Edition. Laitetyyppi yleistyi vuonna 2011 Asus Transformer -sarjan myötä, jonka ensimmäiset laitteet käyttivät Androidia. Vuonna 2013 Microsoft julkaisi oman Surface Pro -laitteensa, jossa oli esiasennettuna Windows 8.1. Sittemmin muutkin suuret PC-valmistajat ovat julkaisseet omia 2-in-1-laitteetaan, joiden käyttöjärjestelmä on yleensä Windows 10.


title: NEC PC-6001

text: NEC PC-6001 on NEC-yhtiön vuonna 1981 julkaisema mikrotietokone.


title: NEC PC-6001

text: Laitteessa on Zilog Z80 -yhteensopiva suoritin (PD 780c-1) sekä 16 KB RAM-muistia.


title: Jerzy Stuhr

text: Jerzy Stuhr (s. 18. huhtikuuta 1947) on puolalainen näyttelijä, joka tunnetaan parhaiten elokuvista ja Kymmenen käskyä.


title: Utahjärvi

text: Utahjärvi on järvi Yhdysvalloissa Utahin osavaltiossa. Sen pituus on 37 km ja pinta-ala 390 neliökilometriä. Järvi laskee Jordanjokea pitkin Isoon Suolajärveen. Järvi on jäänne esihistoriallisesta Bonnevillen järvestä.


title: Utahjärvi

text: Utah on yksi seudun suurimmista makeavetisistä järvistä, vaikka se sijaitsee alueella jossa vuotuinen sademäärä on vain noin 380 mm.


title: Utahjärvi

text: Järvi on osavaltion ulkoilualue, jossa voi harrastaa retkeilyä ja virkistyskalastusta.


title: Gilbert ja Sullivan

text: Gilbert ja Sullivan oli englantilainen 1800-luvulla koomisia operetteja kirjoittanut taiteilijapari. W. S. Gilbert (1836–1911) kirjoitti oopperoihin libretot ja Arthur Sullivan (1842–1900) sävelsi ne.


title: Gilbert ja Sullivan

text: Gilbertin ja Sullivanin ensimmäinen yhteinen teos oli nimeltään "Thespis" vuonna 1871. Se ei ollut kovin menestyksekäs, mutta vuonna 1875 valmistunut "Trial by Jury" esitettiin 300 kertaa. Seuraavaksi syntyi vuonna 1877 "The Sorcerer" ja vuonna 1878 menestysteos "H.M.S. Pinafore". Sitä esitettiin 600 kertaa ja se vakiinnutti Gilbert & Sullivanin maineen aikansa parhaiden musiikkiteatterin tekijöiden joukossa. Heidän operettinsa olivat osa kehitystä kohti seuraavan vuosisadan musikaalia, niissä kevyet koomiset laulut vuorottelivat puheen kanssa (varsinaisissa oopperoissa suositun resitatiivin sijaan). Seuraavia menestysteoksia olivat "The Pirates of Penzance" (1880) ja "Patience" (1881). Vuonna 1882 valmistui "Iolanthe".


title: Gilbert ja Sullivan

text: Suurimpana menestysteoksena pidetään operettia "Mikado" (1885). Riitaisan työparin viimeinen yhteistyö "The Grand Duke" esitettiin ensimmäisen kerran vuonna 1896.


title: Lyydianmaksaruoho

text: Lyydianmaksaruoho ("Sedum lydium") on maksaruohokasvien (Crassulaceae) heimoon kuuluva pienikokoinen kasvilaji. Lyydianmaksaruoho kasvaa noin 5–10 cm korkeaksi ja sillä on pienet, vihreät lehdet, jotka voivat muuttua kasvuolosuhteista riippuen voimakkaan punertaviksi. Lyydianmaksaruohon kukat ovat pienet ja väriltään valkoiset tai punertavat. Lyydianmaksaruoho ei kasva luonnostaan Suomessa, mutta sitä viljellään ja istutetaan koristekasviksi. Eri puolilta Suomea on kuitenkin muutamia, eri-ikäisiä havaintoja lyydianmaksaruohosta viljelykarkulaisena tai -jäänteenä Suomen luonnossa. Lyydianmaksaruoho sopii käytettäväksi kivikko- tai kalliopuutarhoihin aurinkoiseen ja ohutmultaiseen paikkaan maanpeitekasvina.


title: Turkestaninmaksaruoho

text: Turkestaninmaksaruoho ("Sedum ewersii", syn. "Hylotelephium ewersii") on maksaruohokasvien (Crassulaceae) heimoon kuuluva kasvilaji. Se kasvaa noin 10–15 cm korkeaksi ja sillä on sinivihreät lehdet. Turkestaninmaksaruohon kukinnot ovat muodoltaan puolipallomaisia ja sijaitsevat varsien kärjissä. Kukat ovat tähtimäisiä ja väriltään vaalean- tai aniliininpunaisia. Turkestaninmaksaruoho kasvaa luontaisena vuoristoissa Keski-Aasiassa ja Himalajalla, mutta sitä kasvatetaan ja istutetaan yleisesti koristekasviksi myös Suomessa. Vaikka turkestaninmaksaruoho ei kuulukaan Suomen luontaiseen kasvilajistoon, sitä esiintyy Suomessa muutamissa paikoissa viljelykarkulaisena tai -jäänteenä. Turkestaninmaksaruoho sopii käytettäväksi kivikko- tai kalliopuutarhoissa aurinkoisella kasvupaikalla.


title: Dungeon Fighter Online

text: Dungeon Fighter Online (Koreassa Dungeon & Fighter, , Japanissa , Arad Senki/Arado Senki) on eteläkorealaisen Nexonin tytäryhtiön Neoplen kehittämä ja julkaisema roolipelielementtejä sisältävä sivusuunnassa vieritettävä taistelupeli. Peli julkaistiin Etelä-Koreassa elokuussa 2005. Englanninkielinen versio avattiin 2009, mutta Pohjois-Amerikan serverit suljettiin 13. kesäkuuta 2013.


title: Dungeon Fighter Online

text:
Kesäkuussa 2012 pelillä oli Kiinassa 3 miljoonaa yhtäaikaista pelaajaa.
Pelillä on 400 miljoonaa rekisteröitynyttä pelaajaa. Vuonna 2016 peli tuotti julkaisijoilleen 1,2 miljardia US-dollaria.


title: Joonas Kota

text: Joonas Kota (s. 1976) on suomalainen kuvataiteilija.


title: Joonas Kota

text: Kota valmistui Kuvataideakatemiasta vuonna 2002. Hänen teoksensa ovat maalauksia ja veistoksia.


title: Joonas Kota

text: Hän on pitänyt yksityisnäyttelyitä niin Suomessa kuin ulkomailla ja osallistunut lukuisiin ryhmänäyttelyihin. Hänen teoksiaan on muun muassa Nykytaiteen museo Kiasman ja Helsingin taidemuseon kokoelmissa.


title: Misinformaatio

text: Misinformaatio () on tahallisesti tai tahattomasti levitettyä väärää tai virheellistä informaatiota. Disinformaatio on tarkoituksellisesti vääristeltyä tietoa tai tiedottamista.


title: Misinformaatio

text: Anne Mintzin, lehden "Web of Deception: Misinformation on the Internet "toimittajan mukaan paras tapa huomata, onko informaatio totta on käyttää tervettä järkeä. Mieti, onko tieto järkevää, ovatko sivustojen perustajat tai toimittajat puolueellisia tai onko heillä agenda, ja tarkista missä sivustot on julkaistu. On hyvin suositeltavaa etsiä samaa tietoa eri sivustoilta, koska se saattaa olla julkaistu muualla ja tutkitumpana, sekä tarjota enemmän konkreettisia yksityiskohtia.


title: Misinformaatio

text: Martin Libicki, julkaisun "Conquest In Cyberspace: National Security and Information Warfare "kirjoittaja totesi, että väärän tiedon kanssa työskentelyn ydin on ajatus siitä, että lukijoilla on oltava tasapainossa totuus ja valhe. Lukijat voivat olla herkkäuskoisia , mutta eivät niin vainoharhaisia, että uskovat kaiken tiedon olevan virheellistä. On aina mahdollisuus, että jopa ne lukijat, joilla nämä ovat tasapainossa, alkavat uskoa virheisiin, tai he eivät huomaa totuutta vääräksi. Libickin sanoo, että aikaisemmin uskomukset tai mielipiteet vaikuttavat siihen, miten lukijat tulkitsevat tietoa. Kun lukijat uskovat jonkin asian olevan totta ennen kuin tutkivat sitä, heidän mielipiteensä todennäköisesti tukevat heidän aiempia ajatuksiaan. Tämä voi johtaa lukijoita uskomaan väärää tietoa.


title: Misinformaatio

text: Johanna Vehkoon mukaan yleisimmät nettihuijaukset ovat:


title: Misinformaatio

text: 1. Luonnonkatastrofien, konfliktien tai muiden yllättävien uutistapahtumien aikana tapahtuvat huijaukset. Ne ovat tyypillisesti valokuvia ja videoita, jotka ovat oikeasti peräisin jostakin muusta tilanteesta.


title: Misinformaatio

text: 2. Klikkauksia ja mainostuloja kalastelevat valeuutissivustot. Aikaisemmin niitä keksittiin usein esimerkiksi julkkiksista, mutta nykyisin motiivit voivat olla myös poliittisia ja rasistisia. Mitä enemmän jakoja ja klikkauksia, sitä enemmän tuloja.


title: Misinformaatio

text: 3. Propaganda ja vihapuhe valeuutisen muodossa, sekä rasistiset pakolaismeemit.


title: Misinformaatio

text: 4. Salaliittoteoriat ovat vanha misinformaation muoto internetissä. Nykyisin ne leviävät sosiaalisessa mediassa laajemmalle kuin ennen. Tyypillistä on, että kun joku alkaa uskoa yhteen salaliittoteoriaan, hän alkaa uskoa muihinkin. Pyritään antamaan kaikelle selityksiä monimutkaisista salaliittoteorioista. Viime aikoina Suomessa on alettu näkemään salaliittoja kaikkialla, esimerkiksi presidentti Sauli Niinistön uudenvuodenpuheessa.


title: Misinformaatio

text: 5. Pitkään rakennetut tarinalliset nettihuijaukset. Münchhausen by Internet. Kuuluisin näistä Suomessa on Enkeli-Elisa.


title: Misinformaatio

text: 6. Feikkiprofiilit, esimerkiksi ”Timo Soinin” tai ”Jörn Donnerin” Twitter-tilit.


title: Misinformaatio

text: 7. Tekaistut päivitykset. ”Generaattorit”, joilla voi luoda täysin aidon näköisiä Facebook- tai Twitter- päivityksiä.


title: Misinformaatio

text: 8. Käsitellyt valokuvat. Photoshoppaaminen on helppoa.


title: Misinformaatio

text: 9. Satiiri. Harva ihminen tunnistaa satiiria verkossa, kun se on puettu valeuutisen muotoon. Näitä on tehty "Pahkasian" ajoista lähtien.


title: Misinformaatio

text: Sosiaalisen verkostoitumisen sivustot tulevat yhä suositummaksi ja niiden kautta on helppo levittää väärää tietoa nopeasti muille käyttäjille ilman vahvistusta sen totuudesta. Tämä tekee asioista myös vaikeampaa, kun monet muut käyttäjät voivat jakaa tai muuttaa tietoja vastaamaan omia ajatuksiaan. Tällaisia lähteitä tarkasteltaessa on tärkeää päästä selville julkaistun misinformaation laajuudesta, mille yleisölle ja kuinka nopeasti se leviää. Nämä johtolangat voivat auttaa sivustojen käyttäjiä tietämään, mitä suunnitelmia ja toimenpiteitä tarvitaan misinformaation levittämisen välttämiseksi.


title: Misinformaatio

text: Väärää tietoa leviää useista syistä. Seuraavat kolme osaa selittävät, miten väärää tietoa on levinnyt ja leviää edelleen internetin ja muun teknologian laajentuessa.


title: Misinformaatio

text: Internet mahdollistaa sen, että kirjoittajat voivat kirjoittaa mitä tahansa ilman vertaisarviointia, pätevyyttä, tai tausta-aineistoa. Kirjastossa oleva kirja on yleensä tarkistettu ja toimitettu, mutta internet-lähteillä ei ole samaa suodatusta. Ne voivat olla tuotettuja ja julkaistuja heti kun kirjoitus on valmis.


title: Misinformaatio

text:
Valtiolla voi olla virallisia salaisuuksia sodan aikana ja jopa rauhan aikana. Valtio ei halua tietoja sen aseiden heikkouksista, joukkojen liikkeistä, sen laivojen reiteistä tai armeijan olennaisten osien puutteista yleisön saataville, koska vihollisen agentit saattaisivat saada tällaisia tietoja haltuunsa ja käyttää niitä hyödykseen. Hallitus voi yrittää lannistaa uteliaisuutta yksityiskohtiin, jotka voivat vahingoittaa kansakuntaa, jos ne joutuisivat vääriin käsiin. Jos ei pystytä tiedottamaan yleisölle siitä, että joku tieto voisi edistää huhuja ja väärää tietoa, se voi aiheuttaa haittaa asianosaisille.
Koska uutiset ja verkkosivustot pyrkivät saamaan eniten katsojia, juttuja tätyy julkaista hyvin tehokkaasti. Uutisia tuottavat yritykset julkaisevat juttuja 24 tuntia vuorokaudessa, ja julkaisevat uusimmat uutiset toivoen saavan enemmän katsojia kuin niiden kilpailijat. Uutisia tuotetaan myös niin nopeasti, että aina ei ole mahdollista faktantarkistukseen, tai kaikkien faktojen tarkistamiseen annettuna aikana, jolloin lukijoille tai katsojille jää sijaa omille mielipiteille, joka johtaa mahdollisesti misinformaation leviämiseen.


title: Misinformaatio

text: Väärä tieto voi vaikuttaa kaikkiin elämän osa-alueisiin. Keskustelun salakuuntelusta voidaan kerätä faktoja, jotka eivät aina ole totta tai vastaanottaja voi kuulla viestin väärin ja levittää tietoa muille. Internetistä joku voi lukea faktoja, jotka eivät ehkä ole tarkastettu tai voi olla virheellinen kokonaisuudessaan.


title: Misinformaatio

text: Politiikassa misinformoitu kansalainen voi olla huonommassa asemassa kuin tietämätön kansalainen. Misinformoidut kansalaiset saattavat lausua mielipiteitään itsevarmasti ja saattavat osaltaan vaikuttaa vaalehin ja käytäntöihin. Jos tieto on esitetty epämääräisesti, epäselvästi, sarkastisesti, tai osittain, vastaanottajien on pakko koota tiedot yhteen ja olettaa oikea tieto.


title: Misinformaatio

text: Mediassa lisääntyvän kasvavan misinformaation seurauksena politiikassa ja uutisissa on luotu verkkosivustoja, jotka erottavat faktat fiktiosta. Esimerkiksi sivusto FactCheck.org on suunniteltu tarkistamaan, ovatko mediassa, erityisesti poliitikkojen puheissa ja tarinoissa olevat asiat totta. Sivustossa on myös foorumi, jossa ihmiset voivat avoimesti kysyä tietoa, jos he eivät ole varma onko se totta. Tämän kaltaiset lähteet tarjoavat tilan, jossa yleisö voi kokoontua ja varmistaa, ovatko median piirissä liikkuvat tarinat päteviä ja luotettavia.


title: Misinformaatio

text: Misinformaatioon voi vastata esimerkiksi varomalla, että ei pahenna ongelmaa. Voi myös tarjota korvaavaa selitystä myytin tilalle. Visuaalinen viesti tehoaa usein paremmin kuin sanat. Pitäisi haastaa itse asia, ei ihmistä.


title: Misinformaatio

text: Ihmiset voivat opetella uusia kansalaistaitoja, kuten:


title: Lineage

text: Lineage () on fantasiamaailmaan sijoittuva MMORPG-roolipeli, jonka on kehittänyt korealainen NCsoft. Peli on julkaistu syyskuussa 1998. Pelistä on julkaistu korean, kiinan ja englanninkielinen versio.


title: Lineage

text: Peli perustuu isometriseen 2D-grafiikkaan kuten Diablo tai Ultima Online.


title: Lineage

text: Pelillä oli enimmillään noin kolme miljoonaa tilaajaa. Huhtikuussa 2008 tilaajia oli noin miljoona. Englanninkieliset serverit suljettiin kesäkuun 2011 lopussa pelin ylläpidon käytyä kannattamattomaksi. Tästä huolimatta peli on ollut kotimaassaan hyvin suosittu.


title: Lineage

text:
Marraskuuhun 2013 mennessä NCsoft on ilmoittanut sen tuottaneen 1,8 miljardia US-dollaria.
Vuosituotot ovat edelleen yli 300 miljoonaa vuodessa.


title: Lineage

text: Pelin jatko-osa Lineage II julkaistiin Koreassa lokakuun 1. 2003 ja Pohjois-Amerikassa 27. huhtikuuta 2004. Toinen jatko-osa Lineage Eternal pääsi suljettuun beeta-testaukseen syksyllä 2016.


title: Immunoterapia

text: Immunoterapiaksi tai immuuniterapiaksi kutsutun hoitomuodon tarkoituksena on tukea potilaan immuunijärjestelmää niin, että potilaan elimistö pystyy kukistamaan hoidettavan sairauden. Immuuniterapiaa on käytetty esimerkiksi syöpäpotilaiden hoidossa. Yksi esimerkki immuuniterapiasta on onkolyyttisten virusten käyttäminen syövän hoidossa.


title: John C. Woods

text: John Clarence Woods (5. kesäkuuta 1911 – 21. heinäkuuta 1950) oli yhdysvaltalainen ylivääpeli, joka toimi Nürnbergin oikeudenkäynneissä tuomittujen natsi-Saksan johtajien teloittajana. Kuolemantuomiot pantiin toimeen 16. lokakuuta 1946.


title: John C. Woods

text: Woods palveli Yhdysvaltain laivastossa lyhyen aikaa 1930-luvun taitteessa, mutta hänet erotettiin luvattoman poissaolon takia. Hänet myös diagnosoitiin henkisiltä ominaisuuksiltaan heikosti palvelukseen kelpaavaksi. Tämän jälkeen hän työskenteli rakennustyömailla ja rehukaupassa Kansasissa. Toisen maailmansodan aikana Woods pääsi Yhdysvaltain armeijan huoltotehtäviin, ja kun sodan lopulla armeija alkoi etsiä vapaaehtoista teloittajaa tulevia oikeudenkäyntejä varten, Woods ilmoittautui. Hän kertoi värvääjille toimineensa aiemmin avustajana Teksasissa ja Oklahomassa toimeenpannuissa kuolemantuomioissa, mutta tästä ei ole muuta näyttöä kuin Woodsin oma kertomus. Armeija ei tarkistanut väitteiden todenperäisyyttä. Woodsia käytettiin teloittajana myös amerikkalaisten omissa sotaoikeuksissa, joissa tuomittiin kuolemaan yhdysvaltalaisia sotilaita Ranskassa vuosina 1944–1945.


title: John C. Woods

text: Nürnbergissä Woodsin työn laatu ei ollut kovin ammattimaista, sillä osa hirtetyistä ei kuollut niskan katkeamiseen vaan kuristumalla. Hirttolavan luukku oli mahdollisesti liian ahdas, koska jotkut tuomitut kolhivat kasvojaan luukun reunaan pudotessaan alas. Myöhemmässä haastattelussa Woods kuitenkin kertoi olevansa ylpeä suorittamastaan palvelustehtävästä.


title: John C. Woods

text: Woods kuoli tapaturmaisesti sähköiskuun Enewetakin atollilla vuonna 1950 yrittäessään korjata valaisinta. Hänet on haudattu Toronto-nimiselle paikkakunnalle Kansasin osavaltiossa.


title: Rahkola

text: Rahkola voi tarkoittaa seuraavia:


title: Timo Ritakallio

text: Timo Ritakallio (s. 9. toukokuuta 1962 Vampula) aloitti OP Ryhmän pääjohtajana maaliskuussa 2018. Hän toimi aiemmin työeläkevakuutusyhtiö Ilmarisen toimitusjohtajana vuodesta 2015 ja varatoimitusjohtajana 2008–2014. Hän toimii myös Suomen Olympiakomitean puheenjohtajana.


title: Timo Ritakallio

text: Ritakallio on koulutukseltaan oikeustieteen maisteri (Turun yliopisto, 1985), MBA (Aalto-yliopisto, 2001) ja tekniikan tohtori (Aalto-yliopisto, 2016). Ritakallio väitteli tekniikan tohtoriksi Aalto-yliopistosta vuonna 2016 otsikolla "Shaping Elements While Maintaining Fit".


title: Odobenocetops

text: Odobenocetops on sukupuuttoon kuollut pienten hammasvalaiden suku plioseenilta. Fossiileja on löydetty Perun eteläosista. Kahden pitkän syöksyhampaan ansiosta se näytti mursun ja manaatin sekoitukselta.


title: Odobenocetops

text: "Odobenocetops" on ollut tutkijoiden mielenkiinnon kohteena suurten syöksyhampaidensa vuoksi. Koiraan oikeanpuoleinen hammas saattoi kasvaa jopa 1,35 metriä pitkäksi, kun taas vasen hammas ei yleensä kasvanut 25 senttiä pidemmäksi. Koiraat ovat saattaneet käyttää melko hauraita syöksyhampaitaan taistellessaan naaraista. Naaraiden syöksyhampaat olivat paljon pienemmät. Eläimellä ei ollut syöksyhampaiden lisäksi muita hampaita.


title: Odobenocetops

text: "Odobenocetops" liikkui matalassa vedessä ja pysytteli lähellä merenpohjaa. Eräällä yksilöllä oli samankaltainen kaikuluotauselin kuin nykyisillä delfiineillä, jonka ansiosta se tuli toimeen myös täydellisessä pimeydessä. Merenpohjaa tonkimalla se löysi simpukoita, äyriäisiä ja kotiloita, joita se käytti ravintonaan. Lihaksikkaat huulet mahdollistivat sen, että se pystyi imemään simpukoita ulos kuoristaan.


title: Odobenocetops

text: "Odobenocetops" oli erinomainen uimari, mutta hengitti kaikkien nisäkkäiden tapaan ilmaa, joten se joutui nousemaan pinnalle sukellusten välissä. Se käytti voimakasta pyrstöään uidessaan. "Odobenocetopsilla" oli hyvä näkökyky, mutta kokonsa takia sillä ei ollut paljon vastusta haille, kuten jättimäiselle megalodonille. Syöksyhampaat eivät olleet tarpeeksi vahvat, että niitä olisi voinut käyttää taistelussa.


title: Odobenocetops

text: "Odobenocetops" kuului delfiininsukuisten valaiden yläheimoon, ja sen läheisimmät elävät sukulaiset ovat maitovalas ja sarvivalas.


title: Odobenocetops

text: "Odobenocetopsin" fossiileja tavattiin ensimmäisen kerran vuonna 1993, ja siitä tunnetaan vieläkin vain muutama kallon ja luiden jäänne.


title: Anna-Maija Bryggare

text: Anna-Maija Bryggare (o.s. Pentti, s. 24. huhtikuuta 1959) on aktiiviuransa päättänyt suomalainen pituushyppääjä. Hän edusti Lappeenrannan Urheilu-Miehiä, ja hänen valmentajinaan toimivat Reijo Toivonen ja Stefan von Gerich.


title: Anna-Maija Bryggare

text: Bryggare saavutti pituushypyn Kalevan kisoista kultaa vuonna 1984 ja kaksi pronssia, vuosina 1981 ja 1983. Viestijuoksun SM-kilpailuissa hän oli mukana voittamassa hopeaa 4 x 100 metrin viestijuoksusta vuonna 1983. Sisäratojen SM-kilpailuista Bryggare saavutti kultaa vuonna 1984 sekä hopeaa vuonna 1983.


title: Anna-Maija Bryggare

text: Virallisiin kilpailuihin hän ei ole osallistunut vuoden 1985 jälkeen. Hänen entinen puolisonsa on aitajuoksija ja kansanedustaja Arto Bryggare.


title: Brian Finley

text: Brian Finley (s. 13. heinäkuuta 1981) on kanadalainen entinen jääkiekkomaalivahti. Nashville Predators varasi Finleyn NHL-liigaan ensimmäisen kierroksen kuudentena pelaajana . Hän edusti uransa aikana Nashville Predatorsia ja Boston Bruinsia.


title: Tuula Putkonen

text: Tuula Hannele Putkonen (s. 15. tammikuuta 1961 Vantaa) on akttiviuransa päättänyt pikajuoksija, jonka päämatka oli 400 metrin aitajuoksu. Hän edusti vuodesta 1977 lähtien Viipurin Urheilijoita ja hänen valmentajanaan toimi Toivo Hietanen.


title: Tuula Putkonen

text: Kalevan kisoista Putkonen saavutti 400 metrin aidoista hopeaa vuonna 1982 ja pronssia vuonna 1984. Viestijuoksun SM-kilpailuissa hän oli mukana voittamassa 4 x 100 metrin viestijuoksusta pronssia vuonna 1983 sekä 4 x 400 metrin viestijuoksusta kahta hopeaa vuosina 1980 ja 1983 sekä pronssia vuonna 1979.


title: Tuula Putkonen

text: Virallisissa kilpailuissa hän ei ole esiintynyt vuoden 1997 jälkeen.


title: Ikaalinen (kauppala)

text: Ikaalinen oli epäitsenäinen kauppala nykyisen Vanhakauppalan kaupunginosan alueella.


title: Ikaalinen (kauppala)

text: Alue erotettiin silloisesta Ikaalisten maalaiskunnasta 21. huhtikuuta 1858, jolloin perustettiin Ikaalisten epäitsenäinen kauppala, joka oli Suomen ensimmäisiä. Sitä luonnehdittiin aikanaan Suomen vanhimmaksi, pienimmäksi ja kauneimmaksi kauppalaksi. Kauppalan alue käsitti silloisen maalaiskunnan suurimman tilan. Ikaalisten epäitsenäinen kauppala lakkautettiin vuoden 1972 alussa, jolloin koko Ikaalisten maalaiskunta muutettiin itsenäiseksi kauppalaksi. Itsenäinen kauppala muutettiin nykyiseksi Ikaalisten kaupungiksi vuonna 1977.


title: Ikaalinen (kauppala)

text: Ikaalisten kauppalan vaakuna oli käytössä vuosina 1961–1971.


title: Malaattisyntaasi

text: Malaattisyntaasi on transferaaseihin kuuluva entsyymi. Entsyymi katalysoi omenahapon muodostumista glyoksyylihaposta ja asetyylikoentsyymi-A:sta. Malaattisyntaasi on osa niin kutsuttua glyoksylaattikiertoa ja sitä esiintyy muun muassa bakteereissa, kasveissa ja sienissä mutta ei eläimissä. Malaattisyntaasin EC-numero on EC 2.3.3.9.


title: Malaattisyntaasi

text: Malaattisyntaasista esiintyy kaksi rakenteellisesti toisistaan eroavaa isoentsyymiä, jotka ovat malaattisyntaasi A ja malaattisyntaasi G. Näistä malaattisyntaasi A:ta esiintyy bakteerien lisäksi myös eräissä aitotumaisissa eliöissä kuten kasveissa ja sienissä ja malaattisyntaasi G:tä esiintyy ainoastaan bakteereissa. "Escherichia coli"-bakteerin on todettu olevan ainoa organismi, joka tuottaa molempia malaattisyntaasin isoentsyymejä. Rakenteeltaan malaattisyntaasi on useammasta alayksiköstä koostuva entsyymi, kun malaattisyntaasi G esiintyy monomeerina. Malaattisyntaasi A:n tuotantoa ohjaa etikkahapon ja rasvahappojen määrä ja malaattisyntaasi G:n tuotantoa ohjaa glykolihapon määrä soluissa. Malaattisyntaasia esiintyy soluissa sekä sytoplasmassa että solukalvoissa. Solukalvoissa se voi toimia mikrobien virulenssia lisäävänä tekijänä avustaen sitoutumisessa isäntäeliön proteiineihin.


title: Malaattisyntaasi

text: Toimiakseen malaattisyntaasi tarvitsee koentsyymeikseen magnesiumioneja. Magnesiumionit sitoutuvat glyoksyylihappoon, kahteen vesimolekyyliin sekä entsyymin asparagiinihappo- ja glutamiinihappomolekyyleihin. Malaattisyntaasin katalysoiman reaktion mekanismi on Claisen-kondensaation mekanismia muistuttava. Ensimmäisessä vaiheessa entsyymin aktiivisen kohdan asparagiinihapon anioni eli aspartaatti-ioni vastaanottaa protonin asetyylikoentsyymi-A:lta, jolloin siitä muodostuu enolaatti-ioni. Tämä nukleofiilinen enolaatti reagoi glyoksyylihapon elektrofiilisen aldehydiryhmän kanssa additioreaktiolla. Muodostuva malinyylikoentsyymi-A hydrolysoidaan seuraavassa vaiheessa omenahapoksi ja koentsyymi-A:ksi ja tätä katalysoivat aminohapot ovat asparagiinihappo- ja arginiini.


FIA World Endurance Championship -kausi 2017 on FIA WEC -maailmanmestaruussarjan kuudes kausi. Kausi alkoi 16. huhtikuuta Englannin Silverstonessa ja päättyy 18. marraskuuta, Bahrainin Sakhirin radalla.


title: Luettelo Kemijoen sivujoista

text:
Tämä on luettelo Suomen pisimpään jokeen, Kemijokeen laskevista sivuhaaroista. Lähteenä on käytetty Kansalaisen karttapaikka -palvelua. Sivujokien luettelointi alkaa Kemijoen alkulähteeltä ja etenee kohti joen suistoa-Pikku Akanjoki saa alkunsa Vasatunturilta ja laskee Kemijoen Pikku Akansuvantoon.
Kemijoen vesistön keskusjärvi on Kemijärvi. Merkittävimmät Kemijärveen laskevat joet ovat Ruopsanjoki, Ailanganjoki, Jumiskojoki, Käsmäjoki ja Kotajoki.
Joen latvoilla sijaitseva Näskäjärvi on harvinainen bifurkaatiojärvi, joka valuttaa vesiään kahteen eri vesistöön. Näskäjärven länsipäästä alkaa Kahavetolaiseksi kutsuttu uoma, joka johtaa Juotasjokeen ja sitä kautta Kemijokeen. Itäpäästä alkava Näskänjoki taas laskee Simojärven Näskänselkään ja sitä kautta Simojoen vesistöön.


title: Annika Mannström

text: Annika Elisabeth Mannström (o.s. Lemström, s. 10. heinäkuuta 1964 Helsinki) on suomalainen uransa päättänyt kilpapurjehtija ja lastenkirjailija. Hän purjehti 470-luokassa yhdessä sisarensa Bettina Lemströmin kanssa.


title: Annika Mannström

text: Kaksikko osallistui Soulin olympialaisiin 1988, jossa he sijoittuivat neljänneksi. MM-kilpailuissa he voittivat hopeaa vuonna 1986. EM-kilpailuista he saavuttivat kultaa 1987 ja pronssia 1989.


title: Annika Mannström

text: He lopettivat kilpauransa vuonna 1990.


title: Annika Mannström

text: Vuonna 2011 Mannström julkaisi lastenkirjan "Antto urheilee". Kirja voitti Schildtsin lastenkirjakilpailun vuonna 2010.


title: Annika Mannström

text: Ammatiltaan Mannström on graafinen suunnittelija ja kuvittaja. Hän sai vuonna 2006 Parnasson pilakuvakilpailussa 2. palkinnon ja vuonna 2011 Sitran valokuvakilpailu Brändää provinssissa 1. palkinnon.


title: Luonnontieteellinen museo

text: Luonnontieteellinen museo voi tarkoittaa seuraavia:


title: Sosiaalikeskus Satama

text: Sosiaalikeskus Satama oli vuosina 2009–2011 toiminut autonominen sosiaalikeskus, joka sijaitsi purkutuomion saaneessa vanhassa konttiterminaalirakennuksessa Helsingin Kalasatamassa. Kaupunki vuokrasi rakennuksen talonvaltaajille nuorisoasiainkeskuksen välityksellä. Syynä nuorisoasiankeskus esitti tarpeen rauhoittaa talonvaltaustoimintaa, joka oli kiihtynyt sosiaalikeskus Siperian tulipalon 2006 jälkeen.


title: Sosiaalikeskus Satama

text: Osa talonvaltaajista teki vapaaehtoistyötä Itä-Euroopasta tulleiden romanien parissa, ja pian sosiaalikeskuksen pihalle perustettiin romanien asuntovaunuleiri. Taustalla oli Romanian ja Bulgarian vuonna 2007 voimaan astunut Euroopan unionin jäsenyys, jonka myötä romanit saattoivat oleskella maassa kolmen kuukauden ajan, kuitenkin ilman oikeutta sosiaaliturvaan. Leiri aiheutti voimakkaita reaktioita kaupungin ja median suunnalta. Nuorisolautakunta esitti kaupungille, että romaneille etsittäisiin vaihtoehtoinen leiriintymispaikka, mutta kaupunginhallitus jätti asian käsittelemättä. Kaupunki etsi leiriongelmaan ratkaisua turvallisuus- ja järjestyspolitiikan avulla muun muassa puuttumalla paloturvallisuuteen ja epäiltyyn rikollisuuteen.


title: Sosiaalikeskus Satama

text: Vuokrasopimusta ei voitu purkaa ilman perustetta eivätkä talonvaltaajat halunneet häätää leiriä. Ratkaisuksi kiistaan tuli rakennuksen purkaminen. Rakennuslautakunta vetosi päätöksessään alueen nopeutuneisiin rakennussuunnitelmiin sekä rakennuksen huonoon kuntoon. Vuokrasopimus purettiin, ja elokuussa 2011 poliisi hääti sosiaalikeskukseen jääneet talonvaltaajat ja romanit.


title: Zothique

text: Zothique on yhdysvaltalaisen Clark Ashton Smithin kirjoittama fantasianovellien sarja, joka julkaistiin vuosina 1932–1953. Sarjan novellit sijoittuvat kuvitteelliseen Zothiquen maailmaan, joka on kaukaisessa tulevaisuudessa maapallon viimeinen asuttu manner. Tyylillisesti Zothique edustaa kuoleva maailma- sekä miekka ja magia -genrejä. Novellit ovat sävyltään synkkiä, ja nekrofilia ja elävät kuolleet ovat niissä toistuva teema. Toisinaan tarinoissa on myös hienovaraista erotiikkaa.


title: Zothique

text: Smith kirjoitti Zothique-novellit kolmessa erässä. Ensimmäiset kymmenen tarinaa valmistuivat vuosina 1932–1934, minkä jälkeen Smith piti taukoa fiktion kirjoittamisesta. Vuosina 1935–1938 hän kirjoitti neljä tarinaa lisää. 1940-luvun lopussa ja 1950-luvun alussa hän kirjoitti vielä kaksi Zothiqueen sijoittunutta novellia. Lisäksi Smith kirjoitti aiheesta runon ja näytelmän sekä joukon keskeneräiseksi jääneitä novelleja. Yhtä lukuun ottamatta kaikki valmistuneet Zothique-novellit julkaistiin ensi kertaa pulp-lehti "Weird Talesissa". Myöhemmin sarja on julkaistu kokoelmana, mikä oli myös Smithin toive. Smithin kuoleman jälkeen myöhemmät kirjailijat ovat lisäksi kirjoittaneet uusia Zothique-tarinoita. Puolet Smithin Zothique-novelleista on julkaistu myös suomeksi 1980- ja 1990-lukujen taitteessa.


title: Zothique

text: Zothique-novellit sijoittuvat miljoonien vuosien päähän tulevaisuuteen, synkkään, ikivanhaan maailmaan, jossa taikuus ja yliluonnolliset olennot ovat ottaneet tieteen paikan. Aurinko on sammumassa ja verenpunainen, ja maailma on täynnä hylättyjä kaupunkeja ja unohdettuja hautoja. Smithin novelleissa esiintyvä maailmankuva on kehämäinen: korkeakulttuurit syntyvät ja kukoistavat, mutta aikanaan myös tuhoutuvat. Tässä mielessä Zothique muistuttaa Smithin Poseidonis- ja Hyperborea-maailmoja, mutta eroaa niistä siinä, että se on viimeisenä tuhoutuva sivilisaatio. Koska Zothiquen asukkaat elävät lähestyvän maailmanlopun alla, he eivät mieti tulevaisuutta vaan elävät hetkessä. Heidän moraalinsa on rappeutunut ja heidän dekadentti elämänsä on jatkuvaa nautintojen hakemista ja irstailua. Tuomion ja menetyksen tunteet ovat Zothique-novelleissa toistuva teema, ja niissä esiintyy usein nekrofiliaa ja eläviä kuolleita. Myöhäisemmissä novelleissa on myös eroottisia vivahteita, ja Zothique onkin Smithin teossarjoista seksuaalisesti rohkein. Usein erotiikka esiintyy rinta rinnan kuoleman, kidutuksen ja sadismin kanssa.


title: Zothique

text: Smith itse kuvaili maailmaa seuraavasti:


title: Zothique

text: Smithin alkuperäinen näkemys Zothiquesta oli manner nimeltä Gnydron, joka sijaitsisi Etelä-Atlantilla ja jolla vieraili olentoja toisista ulottuvuuksista ja galakseista. Lopullisessa muodossaan Zothique oli kuitenkin melko erilainen, eikä tarinoissa esiinny avaruusolioita. Toisin kuin Smithin Hyperborea-sarjassa, novelleissa ei esiinny viittauksia kirjailijatoveri H. P. Lovecraftin aloittamaan Cthulhu-mytologiaan. Useimmissa tarinoissa ei myöskään ole mukana Hyperborea-tarinoille tyypillistä ironista huumoria.


title: Zothique

text: Smith sai Zothiqueen innoituksen teosofiasta ja Helena Blavatskyn esoteerisista teorioista, joissa esiintyy ajatus menneistä ja tulevista mantereista. Smithin alkuperäinen ehdokas mantereen nimeksi oli Gnydron, ja hän kirjoitti helmikuussa 1931 lyhyen katkelman nimeltä ”A Tale of Gnydron”, jossa kuvaili Zothiquea muistuttavaa maailmaa kaukaisessa tulevaisuudessa. Nimi Zothique esiintyi ensi kerran Smithin laatimassa keksittyjen paikannimien luettelossa, joskin muodossa Xothique. Smithin mukaan Zothique oli analogia antiikista, ja siksi mantereen nimi rimmasi englannin sanan "antique" kanssa. Huhtikuussa 1931 Smith aloitti ”Vizaphmal in Ophiuchus” -nimisen avaruusseikkailun, jossa mainitaan Zothique-niminen planeetta Käärmeenkantajan tähdistössä. Smith ei kuitenkaan saanut novellia valmiiksi, ja nimi Zothique jäi toistaiseksi käyttämättä.


title: Zothique

text: Ensimmäinen Zothique-tarina ”Velhojen valtakunta” (”The Empire of the Necromancers”) valmistui tammikuussa 1932, ja se ilmestyi "Weird Tales" -lehdessä saman vuoden syyskuussa. Seuraavien kahden vuoden aikana Smith kirjoitti kymmenen Zothiqueen sijoittuvaa novellia, jotka muodostavat valtaosan hänen vuosina 1932–1934 kirjoittamastaan proosasta. Esimerkiksi Hyperborea-sarjaan tarkoitettu tarina ”The Voyage of King Euvoran” muuttui kirjoitettaessa Zothique-tarinaksi. Lähes kaikki sarjan novellit hyväksyttiin julkaistavaksi "Weird Talesissa", vaikka lehden toimittaja Farnsworth Wright vaatikin joihinkin muutoksia ennen julkaisua. Vain ”The Voyage of King Euvoran” ei aluksi kelvannut lehdelle, joten Smith julkaisi sen omakustanteena "The Double Shadow" -kokoelmassa (1933). Julkaistujen lisäksi Smithillä oli tekeillä ainakin yksi suunnitelma-asteelle jäänyt novelli. Vuonna 1934 Smith sai valmiiksi novellin ”Viimeinen hieroglyfi” (”The Last Hieroglyph”), jonka hän tarkoitti sarjan päätökseksi ja joka myös teemoiltaan liikkui maailmanlopun ympärillä. Smithin haaveena oli kirjoittaa sarja, joka olisi riittävän pitkä julkaistavaksi kovakantisena kirjana, ja hän uskoi nyt saavuttaneensa tavoitteensa. ”Viimeinen hieroglyfin” valmistuttua hän lopetti proosan kirjoittamisen joksikin aikaa ja omistautui kirjoittamaan runoja sekä hoitamaan sairaita vanhempiaan.


title: Zothique

text: Taloudellisista syistä Smith aloitti kirjoittamisen uudelleen vuoden kuluttua. Ensimmäinen yritys oli keskeneräiseksi jäänyt novelli ”Shapes in Adamant”. Alkuvuodesta 1935 Smith sai valmiiksi kaksi Zothique-novellia ja keväällä ja kesällä 1937 vielä toiset kaksi lisää. Vuoden 1938 jälkeen Smith ei kirjoittanut sarjaan uusia tarinoita kymmeneen vuoteen; kirjailijatoveri H. P. Lovecraft ja Smithin isä olivat molemmat kuolleet 1937, ja uupunut Smith lopetti fiktion kirjoittamisen jälleen. Vaikka hän kirjoitti uusia novelleja silloin tällöin, joukossa ei ollut Zothique-tarinoita, joskin hänellä oli joitakin toteutumatta jääneitä suunnitelmia. Vuosina 1942 ja 1944 Arkham House kuitenkin julkaisi Smithiltä kaksi novellikokoelmaa, ja mahdollisesti niistä innostuneena hän aloitti novellien kirjoittamisen uudelleen. Vuonna 1945 Smith suunnitteli kirjoittavansa "The Scarlet Succubus" -nimisen romaanin, joka käsittelisi ”seksin mielikuvituksellisia ja mystisiä mahdollisuuksia”, mutta teos jäi idean asteelle. Vuonna 1947 "Weird Talesissa" ilmestyivät lyhennetty versio ”The Voyage of King Euvoran” -novellista ja uusi tarina ”The Master of the Crabs”. Vuonna 1952 Smith kirjoitti vielä kaksi Zothique-teosta: ”Morthylla”-nimisen novellin ja näytelmän "The Dead Will Cuckold You".


title: Zothique

text: Suurin osa Zothiqueen sijoittuneista tarinoista julkaistiin Arkham Housen kokoelmissa Smithin elinaikana. Smithin toive niiden kokoamisesta yksiin kansiin ei kuitenkaan toteutunut ennen hänen kuolemaansa 1961. Vuonna 1970 ilmestyi kuitenkin Lin Carterin toimittama "Zothique"-kokoelma Zebra Pressin "Adult Fantasy" -sarjassa. Kokoelmassa novellit on järjestetty niiden sisäisen kronologian mukaisesti, mikä on kuitenkin tulkinnanvaraista, koska Zothique-novelleissa on vain vähän jatkuvaa juonirakennetta tai keskinäisiä viittauksia. Vuonna 1995 julkaistussa Necronomicon Pressin "Tales of Zothique" -kokoelmassa tarinat ovatkin siinä järjestyksessä, jossa Smith ne kirjoitti. Vuonna 1999 ilmestyi John Pelanin toimittama kokoelma "The Last Continent: New Tales of Zothique", joka sisälsi 19 uutta Zothique-novellia eri kirjailijoilta. Suomeksi Smithin Zothique-novelleja on julkaistu 1980-luvun lopulla ja 1990-luvun alussa antologioissa "Velhojen valtakunta" ja "Weird Tales – fantasialehden parhaat alkuperäiskuvin" sekä Smith-kokoelmassa "Viimeinen hieroglyfi".


title: Zothique

text: Novellit ovat kirjoitusjärjestyksessä. Sulkuihin on merkitty kirjoitusajankohta sekä mahdollinen suomenkielinen nimi.


title: Zothique

text: ”The Empire of the Necromancers” on ensimmäinen Smithin kirjoittama Zothique-novelli, ja se myös julkaistiin ensimmäisenä. Smith kirjoitti novellin kahden luonnoksen perusteella ja sai sen valmiiksi tammikuussa 1932. Tarina ilmestyi "Weird Talesissa" saman vuoden syyskuussa. Novelli julkaistiin suomeksi nimellä ”Velhojen valtakunta” samannimisessä antologiassa vuonna 1989.


title: Zothique

text: Kummassakaan luonnoksessa ei mainittu nimeä Zothique tai Gnydron. Lopullinen versio sen sijaan alkaa johdannolla, jossa esitellään Zothiquen maailma. Sitä kuvaillaan viimeiseksi mantereeksi, ”jonka apeaa taivasta valaisevat himmeä aurinko ja pelottavan kirkkaat tähdet”. Itse tarina kertoo kahdesta kuolleistamanaajasta, jotka joutuvat herättämänsä pelon vuoksi pakenemaan autiomaahan. Sieltä he löytävät ruton autioittaman kaupungin, jonka asukkaat he herättävät eloon ja pakottavat orjikseen.


title: Zothique

text: Ryan Harveyn mukaan ”Velhojen valtakunta” mainitaan usein Smithin parhaana novellina, ja se onkin hänestä ihanteellinen avaus sarjalle. P. A. Mannisen mukaan novelli on ”täynnä nopeatempoista toimintaa, kauhutarinoista lainattuja elementtejä ja usein toistuvaa splatteria” ja siten sisältää ”1930-luvun halpatuotantofantasioiden merkittävimmät piirteet”.


title: Zothique

text: ”The Isle of the Torturers” valmistui heinäkuussa 1932 ja julkaistiin "Weird Talesissa" seuraavan vuoden maaliskuussa. Novelli on suomennettu nimellä ”Kiduttajien saari” kokoelmassa "Viimeinen hieroglyfi" vuonna 1994.


title: Zothique

text: Novelli kertoo nuoresta kuningas Fulbrasta, joka kaupunkinsa ainoana asukkaana selviytyy kulkutaudista. Fulbra lähtee merimatkalle ja haaksirikkoutuu saarelle, jonka asukkaat tunnetaan julmuudestaan. Fulbra joutuu heidän vangikseen, ja häntä kidutetaan mielikuvituksellisin tavoin.


title: Zothique

text: ”Kiduttajien saaressa” kuolema näyttäytyy sekä kiehtovana että pelottavana. Se esitetään tarinassa siunauksena ja lopullisena pakokeinona piinasta. Ryan Harvey tulkitsee Smithin pitävän elämää kärsimyksenä, josta kuolema tarjoaa poispääsyn. Tarinan alussa esiintyvä kulkutauti ”hopeinen kuolema” on mahdollisesti viittaus Edgar Allan Poen novelliin ”Punaisen kuoleman naamio”.


title: Zothique

text: ”The Charnel God” valmistui marraskuussa 1932 ja julkaistiin "Weird Talesissa" maaliskuussa 1934. Novelli on suomennettu nimellä ”Kuolleiden jumala” kokoelmassa "Viimeinen hieroglyfi".


title: Zothique

text: ”Kuolleiden jumala” sijoittuu Zul-Bha-Sairin kaupunkiin, jonka jumala Mordiggian vaatii omakseen kaikki ruumiit. Kaupunkiin saapuu ulkomaalainen matkalainen Elaith, joka vaipuu sairautensa vuoksi kataleptiseen uneen. Elaithia luullaan kuolleeksi, jolloin hänen kumppaninsa Phariom lähtee pelastamaan rakastettuaan Mordiggianin temppelistä.


title: Zothique

text: ”Kuolleiden jumala” on Zothique-novelleista suoraviivaisimpia ja seikkailullisimpia. Tyylillisesti se edustaa miekka ja magia -kirjallisuutta. Tarinassa Smithin värikäs kielenkäyttö on tavanomaista pienemmässä roolissa, ja pääosan saa itse tarina. Seikkailijat kohtaavat Mordiggianin temppelissä ghouleja, mikä on viittaus sekä keskiaikaisiin taruihin että H. P. Lovecraftin tarinaan ”Pickmanin malli” (”Pickman's Model”, 1927).


title: Zothique

text: ”The Dark Eidolon” valmistui joulukuussa 1932 ja ilmestyi "Weird Talesin" tammikuun 1935 numerossa. Lehti ei hyväksynyt tarinaa heti, vaan Smith joutui lyhentämään sitä julkaisua varten. Alkuperäinen versio ei ole säilynyt. Novelli on suomennettu nimellä ”Musta seitti” kokoelmassa "Viimeinen hieroglyfi".


title: Zothique

text: Tarina kertoo kuolleistamanaaja Namirrhasta, joka nuorena joutuu kokemaan vääryyttä keisari Zotullan taholta. Namirrha vannoo kostoa ja päättää opetella taikakeinoja, jotta voisi kostaa. Vuosia myöhemmin hän palaa Zotullan luo ja kutsuu keisarin hoveineen käymään noituudella luomaansa palatsiin. Namirrhan epäkuolleet palvelijat järjestävät hoville groteskeja huvituksia, minkä jälkeen velho kiduttaa Zotullaa ja tämän lempivaimoa Obexahia. Lopussa Namirrhan kostonhimo kuitenkin kostautuu.


title: Zothique

text: ”Musta seitti” on pisin Zothique-tarina, ja alkuperäinen versio oli vieläkin pidempi. Tarinaa onkin kritisoitu liiallisesta pituudesta. Ryan Harveyn mukaan Smithin halu kuvailla synkkiä visioitaan menee liiallisuuksiin ja hidastaa juonta tarpeettomasti. Kuitenkin ”Mustan seitin” kuolemaa ja rappiota vilisevä kuvasto tekee siitä yhden keskeisimmistä Zothique-novelleista. Tarinassa on myös ironiaa, kun Namirrhan palvoma paha jumala Thasaidon huomauttaa viisaasti, että Namirrhan tulisi itse asiassa olla kiitollinen Zotullalle, sillä ilman tätä hänestä ei koskaan olisi tullut mahtavaa velhoa. Humoristisena yksityiskohtana Namirrhan nimi on lopusta alkuun luettuna Ahriman, pahuuden henkilöitymä zarathustralaisuudessa.


title: Zothique

text: ”The Voyage of King Euvoran” valmistui tammikuussa 1933. Se ilmestyi ensin tammikuussa 1933 Smithin omakustanteena julkaisemassa kokoelmassa "The Double Shadow and Other Fantasies", sillä "Weird Talesin" toimittaja Farnsworth Wright ei hyväksynyt tarinaa. Vuonna 1943 Smith laati novellista lyhennetyn version, jolle hän antoi nimeksi ”Quest of the Gazolba”. Hän sai lyhennelmän myydyksi 1946, ja se ilmestyi "Weird Talesissa" seuraava vuonna. Tämä versio on noin kolmanneksen alkuperäistä lyhyempi. Kumpaakaan versiota ei ole suomennettu.


title: Zothique

text: ”The Voyage of King Euvoran” kertoo kungingas Euvoranista, jonka kruunussa on harvinainen täytetty gazolba-lintu. Euvoran saa vangiksi velhon, jonka hän määrää kidutettavaksi. Velho kostaa loitsimalla gazolban, joka herää eloon ja lentää pois. Valtansa säilyttääkseen Euvoranin on löydettävä uusi gazolba, jota hän lähtee metsästämään kaukaisen idän saaristosta. Siellä hän kohtaa monenlaisia seikkailuja, kuten vampyyrejä sekä jättiläislintuja, jotka vangitsevat ja täyttävät ihmisiä.


title: Zothique

text: ”The Voyage of King Euvoran” oli alkujaan tarkoitettu Smithin Hyperborea-sarjaan, mutta kirjoitusprosessin aikana sen miljöö vaihtui. Will Murray on esittänyt, että Smith oli kirjoitusaikaan niin innoissaan Zothiquesta, ettei saanut kirjoitettua muuta. Ryan Harvey taas on arvellut, että syynä oli Zothique-tarinoiden Hyperborea-sarjaa parempi taloudellinen menestys. Joka tapauksessa novellissa on mukana ironista huumoria ja satiiria, mikä on tyypillistä Hyperborea-tarinoille mutta epätavallista Zothiquelle. Harveyn mukaan ”huumoriton Zothique” ei olekaan sopiva miljöö tarinalle, jonka ironia monen Hyperborea-tarinan tavoin käy tympeäksi liian nopeasti.


title: Zothique

text: ”The Weaver in the Vault” valmistui maaliskuussa 1933 ja ilmestyi "Weird Talesissa" seuraavan vuoden tammikuussa. Wrightin pyynnöstä Smith kuvitti novellin itse. Tarinaa ei ole julkaistu suomeksi.


title: Zothique

text: Novelli kertoo kolmesta seikkailijasta, jotka tunkeutuvat muinaiseen hautakammioon ryöstääkseen sinne piilotetut aarteet. Hautakammio kuitenkin romahtaa, jolloin seikkailijat jäävät sinne vangiksi ja joutuvat kohtaamaan hautaa vartioivan hirviön.


title: Zothique

text: ”The Weaver in the Vault” on lyhyt ja juoneltaan yksinkertainen. Siinä ei ole juurikaan varsinaista juonta, vaan pääosassa on hautaa vartioiva hirviö. Juonessa on yhtymäkohtia Hyperborea-novelliin ”Satampra Zeiroksen tarina” (”The Tale of Satampra Zeiros”). Ryan Harveyn mukaan ”The Weaver in the Vault” on keskinkertainen tarina, mutta hautaa vartioiva hirviö on mieleenjäävä luomus ja samalla sekä vaarallinen että kaunis. Lisäksi hautakammio on hänestä osuvin mahdollinen tapahtumapaikka Zothique-tarinalle.


title: Zothique

text: Smith sai ”The Tomb-Spawnin” valmiiksi heinäkuussa 1933, ja se ilmestyi "Weird Talesissa" toukokuussa 1934. Wright hylkäsi novellin ensin, koska se muistutti liikaa ”The Weaver in the Vaultia”. Tämän jälkeen Smith tarjosi sitä "Astounding"-lehdelle, joka kuitenkin keskittyi fantasian sijaan tieteiskirjallisuuteen. Tarinaa ei ole julkaistu suomeksi.


title: Zothique

text: Kuten ”The Weaver in the Vault”, myös ”The Tomb-Spawn” kertoo seikkailijoista, jotka tunkeutuvat muinaisiin raunioihin ja kohtaavat siellä asuvan hirviön. Tarinan loppu on kuitenkin hieman erilainen, ja siinä korostetaan, ettei päähenkilöiden kuolema hyödytä ketään tai johda uuden elämän syntyyn. Tämä heijastelee Zothiquen omaa kohtaloa, loppuun kulumisesta seuraavaa tuhoa.


title: Zothique

text: ”The Witchcraft of Ulua” valmistui elokuussa 1933 ja julkaistiin "Weird Talesissa" helmikuussa 1934. Smithillä oli vaikeuksia saada novelli julkaistuksi. Sille kävi samoin kuin ”The Tomb-Spawnille”, sillä sen hylkäsivät sekä "Weird Tales" että "Astounding". Smith sai kuitenkin Wrightin julkaisemaan tarinan sen seksuaalisesta kuvastosta huolimatta. Saadakseen tarinan julkaistuksi hän joutui kuitenkin kirjoittamaan tarinan osittain uusiksi. Sekä alkuperäinen että uudistettu versio ovat säästyneet. Kumpaakaan ei ole suomennettu.


title: Zothique

text: Novelli kertoo nuoresta miehestä Amalzainista, jolle järjestyy pesti kuningas Famorghin viininkantajana. Amalzainin iäkäs sukulainen varoittaa tätä irstaan hovin vaaroista, mutta Amalzain ei noudata neuvoa. Famorgh paljastuukin dekadentiksi hallitsijaksi, jonka tytär Ulua harjoittaa noituutta. Ulua yrittää vietellä Amalzainin, joka kuitenkin kieltäytyy kunniasta, jolloin Ulua rangaistukseksi lumoaa Amalzainin.


title: Zothique

text: Novellissa on vahva eroottinen sävy sekä kuvastoa, jossa seksi ja kuolema kohtaavat. Kuitenkin tarinan varsinainen moraaliopetus on siveä, joskaan ei todennäköisesti sellainen, johon Smith itse uskoi. Tarinan juoni muistuttaa jonkin verran Smithin Averoigne-sarjaan kuuluvaa ”Mother of Toads” -tarinaa, jossa esiintyy Uluan kaltainen viettelijätär. ”Mother of Toadsin” viettelijä on kuitenkin luotaantyöntävä, kun taas Ulua kuvataan kiihottavaksi.


title: Zothique

text: ”Xeethra” valmistui maaliskuussa 1934 ja ilmestyi "Weird Talesissa" saman vuoden joulukuussa. Samoin kuin ”The Witchcraft of Uluan” kohdalla, Smithin oli kirjoitettava ”Xeethra” uudestaan saadakseen sen julkaistuksi. Molemmat versiot ovat säilyneet. Novelli on julkaistu myös suomeksi kokoelmassa "Viimeinen hieroglyfi".


title: Zothique

text: Tarinan päähenkilö Xeethra on nuori paimen, joka löytää maagisen puutarhan. Hän syö hedelmästä ja muistaa edellisen elämänsä Calyzin kuningas Amerona. Xeethra uskoo olevansa Amero ja lähtee etsimään valtakuntaansa.


title: Zothique

text: ”Xeethra” poikkeaa muista Zothique-tarinoista, sillä siinä ei ole kuvauksia kidutuksesta, epäkuolleista tai muista kauhuista. Sen sijaan sen teemoja ovat kaipuu ja katumus. Ryan Harveyn mukaan tarina on yksi parhaista Zothique-novelleista. Hän tulkitsee sen viestiksi, että kuolevassa maailmassa muisti on ”äärimmäinen kirous” ja että tietämättömyys on joskus siunaus. Xeethra on elämäänsä paimenena tyytyväinen, kunnes syö hedelmästä, joka antaa hänelle muistin. Tuhoon tuomitussa maailmassa elävä voi olla onnellinen, kunhan ei ole tietoinen sen ylevästä menneisyydestä. Teemoiltaan ”Xeethra” muistuttaakin Poseidonis-tarinaa ”Viimeinen loitsu” (”The Last Incantation”, 1930).


title: Zothique

text: "St. James Guide to Fantasy Writers" -teoksen Smithiä käsittelevä artikkeli nimeää ”Xeethran” parhaaksi Zothique-tarinaksi yhdessä ”Noitien Naatin” kanssa.


title: Zothique

text: ”The Last Hieroglyph” valmistui maalis-toukokuussa 1934 ja julkaistiin "Weird Talesissa" seuraavan vuoden huhtikuussa. Smith tarkoitti sen viimeiseksi Zothique-tarinaksi ja mahdollisesti myös viimeiseksi novellikseen ylipäätään. Tämä päätös osoittautui kuitenkin ennenaikaiseksi, ja Smith jatkoi kirjoittamista pidettyään noin vuoden tauon. Tarina on joka tapauksessa kronologisesti viimeinen Zothique-tarina, ja sen teemana on kaiken loppuminen. Novelli on julkaistu suomeksi nimellä ”Viimeinen hieroglyfi” samannimisessä kokoelmassa.


title: Zothique

text: ”Viimeinen hieroglyfi” kertoo epäpätevästä astrologista Nushainista, jonka tähtikarttoihin alkaa ilmestyä tulevaisuutta ennustavia hieroglyfejä. Ennustusten toteutuessa Nushain päätyy mielikuvitukselliselle seikkailulle. Novellissa ei ole juurikaan varsinaista juonta, vaan se keskittyy kuvaamaan Nushainin matkaa yliluonnollisten ihmeiden halki.


title: Zothique

text: ”Viimeisessä hieroglyfissä” on nähty omaelämäkerrallisia aineksia. Tarinan lopussa paljastuu, että koko maailma on vain kokoelma hieroglyfejä Vergama-jumalan kirjassa. Vergama on mahdollisesti tarkoitettu uransa lopettamista suunnitelleen Smithin kirjalliseksi alter egoksi, joka symbolisesti piirtää kirjaansa viimeisen hieroglyfin. Toisaalta tarinassa on myös yhtymäkohtia Platonin ideaoppiin.


title: Zothique

text: ”Necromancy in Naat” valmistui helmikuussa 1935, ja se ilmestyi "Weird Talesissa" heinäkuussa 1936. Se oli Smithin ensimmäinen valmistunut Zothique-tarina vuonna 1934 alkaneen tauon jälkeen, mutta ei ensimmäinen julkaistu. Saadakseen tarinan julkaistuksi Smithin täytyi muuttaa novellin loppua onnellisemmaksi. Hän ei itse pitänyt sensuroidusta versiosta, mutta alkuperäinen loppu ei ole säilynyt. Novelli on julkaistu suomeksi nimellä ”Noitien Naat” kokoelmassa "Viimeinen hieroglyfi".


title: Zothique

text: Novelli kertoo kadonnutta kihlattuaan Zyraa etsivästä prinssi Yadarista, joka saa tietää rakastettunsa joutuneen nekromantikoistaan tunnetulle Naatin saarelle. Yadar lähtee rakastettunsa perään, mutta joutuu Naatissa asuvien noitien vangiksi, jolloin paljastuu, että Zyrasta on tullut näiden epäkuollut palvelija. ”Noitien Naat” yhdistelee elementtejä ”Velhojen valtakunnasta” ja ”Kiduttajien saaresta”, ja sen miljöönä on aiemmissa novelleissa usein mainittu Naatin saari. Loppukäänne on haikea, ja siinä on synkän ironinen sävy.


title: Zothique

text: Ryan Harveyn mielestä novelli osoittaa, että Smith oli vuoden kestäneen tauonkin jälkeen edelleen pätevä kirjoittaja. Kuitenkin tarinasta puuttuu aiempien novellien intohimo, mikä näkyy aiemmista osista lainatuissa elementeissä. Teoksen "St. James Guide to Fantasy Writers" Smithiä käsittelevässä artikkelissa taas ”Noitien Naatia” pidetään ”Xeethran” ohella parhaana Zothique-tarinana.


title: Zothique

text: ”The Black Abbot of Puthuum” valmistui keväällä 1935 ja julkaistiin "Weird Talesissa" maaliskuussa 1936. Sen valmistuttua Smith piti lähes kahden vuoden tauon ennen kuin seuraava Zothique-novelli valmistui. Novellia ei ole julkaistu suomeksi.


title: Zothique

text: Novelli kertoo kahdesta seikkailijasta, jotka kuljettavat ostamaansa orjatarta kuninkaan haaremiin. Matkalla he eksyvät laajaan autiomaahan ja päätyvät salaperäiseen luostariin, jota johtaa pelottava munkki. Novelli on vauhdikas ja seikkailullinen, ja sen lopussa on humoristinen romanttinen käänne, mikä on sarjalle epätavallista. Toisaalta tarinan suoraviivaista seikkailua on arvosteltu myyntiä silmällä pitäen laskelmoiduksi poikkeamaksi sarjan tyylistä.


title: Zothique

text: ”The Death of Ilalotha” valmistui maaliskuussa 1937, ja se julkaistiin "Weird Talesissa" seuraavassa syyskuussa. Se oli ensimmäinen valmistunut Zothique-novelli lähes kahden vuoden tauon jälkeen. Sitä ei ole julkaistu suomeksi.


title: Zothique

text: Novelli kertoo arvostetun hovinaisen Ilalothan hautajaisista, jotka yltyvät villeiksi orgioiksi. Ilalothan rakastaja tunkeutuu hautakammioon jättämään hyvästit rakastajattarelleen, jolloin paljastuu, että nainen on muuttunut hirviöksi. Novellissa on myös eroottista kuvastoa: hirviöksi muuttuneen Ilalothan ääntely kuvataan seksuaalisen nautinnon sävyttämäksi.


title: Zothique

text: ”The Death of Ilalotha” muistuttaa varhaisia Zothique-tarinoita siinä, ettei sillä ole juurikaan juonta, vaan se keskittyy kuvailemaan hautakammioita ja nekromantiaa. Harvey pitää tätä askelena oikeaan suuntaan kahden vähemmän onnistuneen novellin jälkeen.


title: Zothique

text: ”The Garden of Adompha” valmistui heinäkuussa 1937 ja ilmestyi "Weird Talesissa" huhtikuussa 1938. Novellin valmistuttua kesti kymmenen vuotta, ennen kuin Smith palasi Zothiquen pariin. ”The Garden of Adompha” on julkaistu suomeksi nimellä ”Adomphan puutarha” antologiassa "Weird Tales – fantasialehden parhaat alkuperäiskuvin" vuonna 1990 sekä uutena suomennoksena kokoelmassa "Viimeinen hieroglyfi" (1994). Novelli kertoo kuninkaasta, joka istuttaa puutarhaansa ihmisen ruumiinosia hovivelhonsa avustuksella.


title: Zothique

text: ”The Master of the Crabs” valmistui elokuussa 1947 ja ilmestyi "Weird Talesissa" vuoden 1948 maaliskuussa. Se on ainoa Zothique-tarina, joka on kerrottu minä-muodossa. Novelli on seikkailullinen ja kertoo kahden velhon kilvasta kaukaiselle saarelle piilotetun aarteen luo. "Weird Talesin" päätoimittajana toimi novellin kirjoitusajankohtana Dorothy McIlwraith, joka suosi Wrightiä suoraviivaisempia ja juonivetoisempia tarinoita, mikä saattoi vaikuttaa Smithin valitsemaan tyyliin.


title: Zothique

text: Tarinaa ei ole julkaistu suomeksi.


title: Zothique

text: ”Morthylla” valmistui syksyllä 1952 ja julkaistiin "Weird Talesissa" seuraavan vuoden toukokuussa. Se oli viimeinen valmistunut Zothique-novelli. Tarinaa ei ole julkaistu suomeksi.


title: Zothique

text: Novelli kertoo suositusta runoilijasta Valzainista, joka kokee hovielämän epätyydyttäväksi. Tympääntyneenä Valzain vaeltaa hautausmaalle, missä hän kohtaa salaperäisen naisen. Nainen esittäytyy Morthyllaksi, tarujen naispaholaiseksi. Valzain ja Morthylla rakastuvat ja alkavat tavata hautausmaalla joka yö. Sattumalta Valzain saa kuitenkin tietää, että Morthyllana esiintyvä nainen ei olekaan demoni vaan tavallinen aatelisnainen. Pettyneenä hän riistää henkensä. Novellissa on kehämäinen rakenne ja avoimeksi jäävä loppu. ”Viimeisen hieroglyfin” tavoin myös ”Morthyllassa” on henkilökohtaisia piirteitä. Maallisiin nautintoihin pettynyt ja unelmiinsa uppoutunut Valzain muistuttaa Smithiä, joka hänkin oli runoilija.


title: Zothique

text: ”Zothique” on nelisäkeistöinen runo, joka kuvailee Smithin luomaa maailmaa ja sen puutarhoja, naisia ja meriä. Runon kirjoitusajankohta ei ole tiedossa, mutta todennäköisesti se valmistui ennen vuotta 1948. Se ilmestyi ensimmäisen kerran Arkham Housen vuonna 1951 julkaisemassa runokokoelmassa "The Dark Chateau".


title: Zothique

text: Samoihin aikoihin ”Xeethran” kanssa Smithillä oli suunnitteilla novelli ”The Madness of Chronomage”, joka ei kuitenkaan valmistunut. Tarinan oli tarkoitus kertoa kuninkaasta, joka vajoaa näkyjensä maailmaan. Mahdolisesti novelli ei toteutunut, koska sen juoni oli teemoiltaan samankaltainen kuin ”Xeethran”.


title: Zothique

text: 1940-luvun alussa Smith käynnisteli kirjailijanuraansa uudelleen, mutta ei saanut valmiiksi asti yhtään Zothique-novellia. Hän kuitenkin suunnitteli tarinaa nimeltä ”The Feet of Sidaiva” ja kirjoitti siitä myös lyhyen juonitiivistelmän. Sen mukaan ”Sidaiva, tanssijatar Ummauksen hovissa, kuuluisa kautta Zothiquen sulokkaasta tanssistaan ja kauniista jaloistaan, joutuu prinsessa Lunalian mustasukkaisuuden uhriksi.” Smithin tyylitellyt tarinat eivät kuitenkaan saaneet "Weird Talesin" uudelta päätoimittajalta Dorothy McIlwraithilta hyväksyntää, joten ”The Feet of Sidaiva” jäi suunnitteluasteelle.


title: Zothique

text: Ensimmäisten kovakantisten kokoelmiensa innostamana Smith suunnitteli vuonna 1945 lyhyttä romaania, jonka nimeksi hän kaavaili "The Scarlet Succubus" ja jonka hän toivoi pääsevän Arkham Housen julkaisulistalle. Teoksen oli määrä käsitellä ”seksin mielikuvituksellisia ja salaperäisiä mahdollisuuksia”, ja romaanimuodon ansiosta se olisi voinut sisältää huomattavasti rohkeampaa kuvastoa kuin toteutuneet novellit, joiden julkaisukanavana toimivat sensuuriin taipuvaiset pulp-lehdet. Varsinaiseen kirjoitustyöhän hän ei kuitenkaan päässyt.


title: Zothique

text: ”Mandor’s Enemy” oli Smithin viimeisiä suunnitelmia Zothique-tarinaksi. Siitä on säilynyt kolmen kappaleen mittainen katkelma, joka kuvailee Tasuunin prinssin pelkoja.


title: Zothique

text: Smithin viimeinen valmistunut Zothique-teos oli näytelmäkäsikirjoitus nimeltä "The Dead Will Cuckold You". Sen ensimmäinen versio valmistui 1952 ja lopullinen versio 1956. Näytelmää ei ollut edes tarkoitettu esitettäväksi, mutta se ilmestyi kirjallisessa muodossa Smithin kuoleman jälkeen kokoelmassa "In Memoriam: Clark Ashton Smith" vuonna 1963.


title: Zothique

text: Näytelmä kertoo kuninkaasta, joka murhaa vaimonsa vietelleen runoilijan. Nekromantikko kuitenkin herättää eloon runoilijan, joka palaa vainoamaan kuningasta. Näytelmässä on yksi kuuden kohtauksen mittainen näytös. "The Dead Will Cuckold You" perustuu runomittaan kirjoitettuun dialogiin, mikä on poikkeuksellista, sillä yleensä Smithin tarinoissa on vain vähän dialogia. Koska näytelmää ei ole kirjoitettu esitystä varten, sen toteuttaminen näyttämöllä olisi vaikeaa. Smith itse piti näytelmää mestariteoksenaan.


title: Pelastukoon ken voi

text: Pelastukoon ken voi () on vuonna 1980 ensi-iltansa saanut Jean-Luc Godardin ohjaama ranskalais-sveitsiläis-itävaltalais-saksalainen draamaelokuva, jonka pääosissa ovat Isabelle Huppert, Jacques Dutronc ja Nathalie Baye. Elokuvan käsikirjoituksen laativat Godard, Anne-Marie Miéville ja Jean-Claude Carrière. Godard ja Alain Sarde olivat elokuvan tuottajina. Elokuva on Godardin ensimmäinen valtavirran elokuva yli vuosikymmeneen.


title: Pelastukoon ken voi

text: "Pelastukoon ken voi" sai ensi-iltansa vuoden 1980 Cannesin elokuvajuhlilla, missä Jean-Luc Godard oli ehdokkaana pääkilpailussa parhaan elokuvan Kultaisen palmun saajaksi. Elokuva voitti yhden César-palkinnon kolmesta ehdokkuudestaan; Nathalie Baye palkittiin roolisuorituksestaan parhaan naissivuosan Césarilla.


title: Pelastukoon ken voi

text:
"Pelastukoon ken voi" koostuu neljästä osasta (1. "L’Imaginaire"; ”kuviteltu”, 2. "La peur"; ”pelko”, 3. "Le commerce"; ”kaupankäynti”, ja 4. "La musique"; ”musiikki”) ja kertoo kolmesta ihmisestä: Paul Godard (Jacques Dutronc) on tuottaja, Denise Rimbaud (Nathalie Baye) on Paulin kollega ja entinen naisystävä ja Isabelle Rivière (Isabelle Huppert) on prostituoitu, jonka palveluja Paul käyttää. Kolme ensimmäistä osaa keskittyy jokainen yhteen henkilöön, kun taas neljäs eli viimeinen osa tuo kaikki kolme henkilöä yhteen.
"Pelastukoon ken voi" kuvattiin Sveitsissä, jossa sen kuvauspaikkoina olivat Geneven, Lausannen ja Nyonin kaupungit, Le Lieun kunta sekä Lac de Joux’n järvi. Elokuvan tuotantoyhtiöinä olivat ranskalaiset Sara Films, MK2 Productions, Sonimage ja CNC, sveitsiläiset Saga Productions ja TSR, itävaltalainen ORF sekä länsisaksalainen ZDF.


title: Pelastukoon ken voi

text: "Pelastukoon ken voi" sai ensi-iltansa Cannesin elokuvajuhlilla Ranskassa 22. toukokuuta 1980. Elokuva sai teatteriensi-iltansa Ranskassa 15. lokakuuta 1980 ja Suomessa 31. lokakuuta 1980. Elokuvan teatterilevittäjinä olivat Ranskassa MK2 Diffusion ja Suomessa Valio-Filmi Oy. Elokuva keräsi Ranskassa teatterikierroksensa aikana 620 147 katsojaa ja oli Suomessa 152. katsotuin elokuva 8 857 hengen katsojamäärällään vuonna 1980. Elokuva esitettiin myös muun muassa vuoden 1980 Toronton elokuvajuhlilla Kanadassa.


title: Pelastukoon ken voi

text: "Pelastukoon ken voi" julkaistiin Ranskassa DVD:lle 23. tammikuuta 2006.


title: Eleohjaus

text: Eleohjaus on eleiden tunnistamiseen perustuva tietokoneen ohjaamisen tapa. Se perustuu yleensä liikkeet havaitseviin kameroihin ja niiden avulla eleet tunnistaviin algoritmeihin. Vuonna 2012 Microchip Technology kehitti sähköisen kentän mittaamiseen tavan käyttää eleohjausta ilman kameraa. Eleohjauksessa käytetään yleensä käsien liikkeitä, mutta myös muita kehonosia voidaan käyttää. Tulevaisuudessa eleohjaus voi korvata kosketusnäytön ja syöttölaitteet tietokoneen ohjaamisessa.


title: Katujen Äänet

text: Katujen Äänet on vuonna 2010 perustettu uuden aallon yhtye Vantaalta. Yhtyeen debyyttialbumi "Sulle, joka yksin aina oot" julkaistiin vuonna 2015.


title: Scott Kelman

text: Scott Kelman (s. 7. toukokuuta 1981) on kanadalainen entinen ammattilaisjääkiekkoilija, pelipaikaltaan keskushyökkääjä. Phoenix Coyotes varasi Kelmanin NHL-liigaan ensimmäisen kierroksen viidentenätoista pelaajana .


title: David Tanabe

text: David Tanabe (s. 19. heinäkuuta 1980) on yhdysvaltalainen uransa lopettanut jääkiekkoilija, pelipaikaltaan puolustaja. Carolina Hurricanes varasi hänet NHL-liigaan ensimmäisellä kierroksella .


title: Katju Aro

text: Katju Sofia Aro (s. 1974) on helsinkiläinen poliitikko ja graafinen suunnittelija. Hän on feministisen puolueen puheenjohtaja.


title: Katju Aro

text: Arosta tuli feministi jo yläasteella. Kuntavaaleissa 2017 hänestä tuli puolueen ainoa kaupunginvaltuutettu, kun hänet valittiin 1 557 äänellä Helsingin kaupunginvaltuustoon.


title: Katju Aro

text: Me Too -kampanjan mukana Aro oli sitä mieltä, että osa miehistä vähättelee seksuaalista ahdistelua. Aro on sitä mieltä, että kaikkien feministien käsitykset eivät vastaa tätä päivää. Presidentin kanslia yritti poistaa feministisen puolueen osuuden maahanmuuttoa koskeneesta HBL:n jutusta, mita Aro piti painostuksena.


title: Katju Aro

text: Aro asuu Helsingissä. Poliittisen toiminnan ulkopuolella hän tekee freelancerina visuaalista journalismia ja graafista suunnittelua. Hän on käynyt Kallion lukion.


title: Jeff Jillson

text: Jeff Jillson (s. 24. heinäkuuta 1980) on amerikkalainen entinen jääkiekkopuolustaja, joka pelasi kolmessa eri NHL-seurassa: San Jose Sharksissa, Boston Bruinsissa ja Buffalo Sabresissa. San Jose Sharks varasi hänet NHL-liigaan ensimmäisen kierroksen 14. pelaajana .


title: Elric Melnibonélainen (romaani)

text: Elric Melnibonélainen ("Elric of Melniboné") on vuonna 1972 julkaistu Michael Moorcockin kirjoittama fantasiaromaani. Teos on esiosa Moorcockin 1960-luvulla aloittamalle, Elric Melnibonélaisesta kertovien novellien sarjalle, ja on kronologisesti sarjan ensimmäinen osa. Se oli myös ensimmäinen julkaistu Elric-romaani.


title: Elric Melnibonélainen (romaani)

text: "Elric Melnibonélainen" julkaistiin Petri Hiltusen kuvituksella suomeksi vuonna 1992. Suomenkielisen laitoksen viimeisellä sivulla mainostetaan myös seuraavaa osaa "Kulkija kohtalon merillä" ("The Sailor on the Seas of Fate"), jota ei kuitenkaan koskaan julkaistu suomeksi.


title: Elric Melnibonélainen (romaani)

text: Elric on Mélnibonen keisarisuvun perillinen, josta on isänsä kuoleman jälkeen tullut valtakunnan hallitsija. Hän on mahtava noita ja taitava miekkamies, mutta fyysisesti heikko ja riippuvainen maagisista lääkkeistä, jotka pitävät hänet elossa ja toimintakykyisenä. Mélnibone on aiemmin hallinnut koko tunnettua maailmaa tuhansien vuosien ajan, mutta nyt sen mahti on heikentynyt ja kansa moraalisesti rappeutunut. Melnibonélaiset ovat julmia ja ikivanhojen perinteiden sitomia, mutta Elric uskoo, että heidän on tuhon välttääkseen uudistuttava. Elric myös poikkeaa maanmiehistään siinä, että hänellä on omatunto eikä hän halua noudattaa kansansa julmia perinteitä. Kaikki Melnibonélaiset eivät kuitenkaan pidä uuden keisarin ajatuksista; heidän johtajansa on Elricin serkku Yyrkoon, joka haluaisi keisariksi. Tilannetta mutkistaa myös se, että Yyrkoonin sisko Cymoril on Elricin rakastettu ja tuleva keisarinna.


title: Elric Melnibonélainen (romaani)

text: Barbaarit hyökkäävät Mélnibonen saarelle, mutta Elricin johdolla viholliset lyödään. Meritaistelun aikana Elricin kunto pettää, ja Yyrkoon työntää hänet mereen. Elric kuitenkin kutsuu vedenjumala Straashan avukseen ja palaa Melnibonéen taikakeinoin. Huomatessaan vallankaappauksensa epäonnistuneen Yyrkoon pakenee Cymoril mukanaan barbaarimaihin ja alkaa kätyreineen hautoa vallankumousta. Elric lähettää Melnibonén laivaston etsimään Yyrkoonia, mutta turhaan. Lopulta Elric päätyy tekemään liiton Melnibonén keisarien perinteisen suojelusdemonin Ariochin kanssa. Ariochin ja Straashan avulla Elric löytääkin Yyrkoonin ja tuhoaa tämän laivaston ja armeijan.


title: Elric Melnibonélainen (romaani)

text: Yyrkoon vaivuttaa Cymorilin maagiseen uneen ja pakenee toiseen ulottuvuuteen, johon ikivanhat taikamiekat Myrskyntuoja ja Murhemiekka on piilotettu. Elric löytää Myrskyntuojan ja saa siltä yliluonnolliset voimat, joiden avulla hän voittaa Yyrkoonin. Tappioiden nöyryyttämänä tämä alistuu Elricin valtaan ja herättää Cymorilin unesta. Kaikki kolme palaavat Melnibonéen, jota Elric hallitsee jälleen keisarina. Nähtyään elämää Melnibonén ulkopuolella Elric joutuu kuitenkin seikkailunhalun valtaan ja päättää lähteä tutkimaan maailmaa vuoden ajaksi. Sijaishallitsijaksi hän jättää Yyrkoonin, jonka uskoo tulleen järkiinsä. Mukaan seikkailulleen Elric ottaa Myrskyntuojan, jonka maagisten voimien hän toivoo alistuvan valtaansa. Tietämättään Elric on kuitenkin väärässä sekä Yyrkoonin että Myrskyntuojan suhteen.


title: Elric Melnibonélainen (romaani)

text: Karin L. Krossin mukaan "Elric Melnibonélainen" on enemmän kuin pelkkä tavanomainen miekka ja magia -tarina. Romaanissa on purevaa ironiaa sekä omalaatuista huumoria. Erityistä kehua saa kohtaus, jossa Elric laskeutuu lihasta tehtyyn ”Tunneliin suon alla” ja löytää Myrskyntuojan ”Sykkivästä luolasta”. Krossin mukaan kohtaus on freudilainen, mutta Moorcock onnistuu pitämään sen vakavana eikä selittele lukijalle liikaa. Romaanin suurin heikkous löytyy henkilöhahmoista: Yyrkoon on tavanomainen roisto ja Cymoril klassinen neito pulassa. Myöskään Elricin hahmo ei ole mielenkiintoisimmillaan, koska hänestä ei vielä ole kehittynyt se häikäilemätön antisankari, jollainen hän on sarjan kronologisesti myöhäisemmissä osissa.


title: Elric Melnibonélainen (romaani)

text: Jason Sheehan toteaa "Elric Melnibonélaisen" olevan yksi tuhansista fantasiaromaaneista, jotka kuvaavat miekkaa kantavaa joukkomurhaajaa. Genren vähäisemmistä sankareista Elric eroaa kuitenkin siinä, että hän on ”ylivoimaisesti tyylikkäin, synkin, tunnelmallisin, hienostunein, rappeutunein, huumeriippuvaisin, kirotuin, häiriintynein ja tunne-elämältään omituisin joukkomurhaaja”.


title: Kirill Safronov

text: Kirill Safronov (ven. Кирилл Алексеевич Сафронов) (s. 26. helmikuuta 1981 Leningrad) on venäläinen entinen jääkiekkopuolustaja, joka pelasi NHL-liigassa kaiken kaikkiaan 35 ottelua. Phoenix Coyotes varasi hänet NHL:ään ensimmäisen kierroksen 19. pelaajana.


title: Elisa Valkama

text: Elisabeth Sofia (Elisa) Valkama, sukunimi myöh. "Lähteenmäki" (15. huhtikuuta 1861 Isojoki – 10. huhtikuuta 1937 Kauhajoki) oli suomalainen maatalon emäntä ja arkkiveisujen tekijä. Hän asui Kauhajoella vuodesta 1886 alkaen.


title: Bettina Lemström

text: Bettina Kristina Lemström (s. 29. maaliskuuta 1966 Helsinki) on suomalainen uransa päättänyt kilpapurjehtija. Hän purjehti 470-luokassa yhdessä sisarensa Annika Mannströmin kanssa.


title: Bettina Lemström

text: Kaksikko osallistui Soulin olympialaisiin 1988, jossa he sijoittuivat neljänneksi. MM-kilpailuissa he voittivat hopeaa vuonna 1986. EM-kilpailuista he saavuttivat kultaa 1987 ja pronssia 1989.


title: Bettina Lemström

text: He lopettivat kilpauransa vuonna 1990.


title: Luca Cereda

text: Luca Cereda (s. 7. syyskuuta 1981) on sveitsiläinen entinen jääkiekkoilija, joka oli pelipaikaltaan keskushyökkääjä. Toronto Maple Leafs varasi Ceredan NHL:ään ensimmäisen kierroksen 24. pelaajana . Pelaajauransa jälkeen hän on toiminnut valmentajana, ja hän valmentaa nykyään Sveitsin alle 18-vuotiaiden jääkiekkomaajoukkuetta.


title: Barrett Heisten

text: Barrett Heisten (s. 19. maaliskuuta 1980, Alaska) on yhdysvaltalainen uransa lopettanut jääkiekkoilija, joka pelasi urallaan kymmenen NHL-ottelua New York Rangersissa. Buffalo Sabres varasi hänet NHL:ään vuoden 1999 varaustilaisuuden ensimmäisellä kierroksella numerolla 20.


title: Matti Katila

text: Matti Lauri Katila (s. 10. joulukuuta 1945 Mäntsälä) on aktiiviuransa päättänyt suomalainen kilpakävelijä. Hän edusti Jokelan Kisaa ja hänen valmentajinaan toimivat Viljo Luukkola sekä Jaakko Honkanen.


title: Matti Katila

text: Kalevan kisoista Katila saavutti 20 kilometrin kävelystä kultaa vuonna 1984 sekä kuusi hopeaa vuosina 1978–1983. Lisäksi hän 50 kilometrin kävelystä SM-tasolla kaksi kultaa vuosina 1980 ja 1983, neljä hopeaa vuosina 1976, 1981, 1984 ja 1985 sekä kolme pronssia vuosina 1974, 1975 ja 1988. Viestijuoksun SM-kilpailuista Katila saavutti pronssia 3 x 5 000 metrin kävelyviestistä vuonna 1983. Sisäratojen SM-kilpailuista hän saavutti 5 000 metrin kävelystä neljä hopeaa vuosina 1975, 1979, 1983 ja 1984 sekä pronssia vuonna 1976.


title: Matti Katila

text: Virallisissa kilpailuissa Katila ei ole esiintynyt vuoden 1989 jälkeen.


title: Asko Turkki

text: Asko Turkki (s. 26. joulukuuta 1950) on suomalainen kilpakävelijä, joka edustaa Kyröskosken Pontta.


title: Asko Turkki

text: Aikuisten SM-tasolla Turkki on saavuttanut 50 kilometrin kävelystä kultaa vuonna 2000, hopeaa vuonna 1998 sekä kolme pronssia vuosina 1984, 1999 ja 2003 sekä 30 kilometrin kävelystä kaksi pronssia vuosina 2009 ja 2011. Lisäksi viestijuoksun SM-kilpailuista Turkki on saavuttanut pronssia 3 × 5 000 metrin kävelyviestistä vuonna 1989.


title: A. H. Österblad

text: A. H. Österblad oli suomalainen 1800-luvun lopulla elänyt arkkiveisujen tekijä.


title: Gregorio Ricci-Curbastro

text: Gregorio Ricci-Curbastro () oli italialainen matemaatikko. Hänet tunnetaan parhaiten etenkin differentiaaligeometriassa käytetyn tensorianalyysin kehittäjänä. Ricci-Curbastro toimi myös matematiikan professorina Padovan yliopistossa vuodesta 1880 kuolemaansa saakka.